
Ukratko o proljetnom broju Ispod pločnika 

Protiv realnosti 



Uvodnik 

Ispod pločnika je slobodarsko 
(ili anarhističkoj glasilo, 
mogli bismo reći 
dvomjesečnik, jer nam je 
hvatanje i praćenje 
zadanog ritma zasad 
polazilo za rukom. Unatoč 
svijesti o nestalnosti vremena i njegovom 
neprestanom izmicanju, ovakvo nam 
definiranje u okvirima vremena ipak garantira 
željeni kontinuitet. 

Osnovna ideja jest biti medij slobodarskog 
pokreta, te se može reći da na određeni način 
(iako ne u potpunosti) nastavljamo rad koji su 
započeli drugi objavljujući Comunitas, 
Nećemo i nedamo, Zaginflatch i cijeli niz 
drugih publikacija koje su obilježile godine 
rada slobodarskog pokreta kod nas. Unatoč 
tome što je propagandna bomba informacija 
odavno aktivirana, činjenica je da je njezin 
upravljač najčešće u rukama masovnih medija 
koji su oduvijek bili naklonjeni svim vlastima. 
Upravo stoga postoje događaji i ideje koje se 
zaobilaze, kojima je neka nevidljiva ruka 
odredila mjesto ispod svakodnevnih senzacija 
i dnevnih kronika gradskih ulica. Jedna od 
ideja Ispod pločnika jest stoga da između 
ostalog bude prostor za takve, najčešće 
zaobilažene ideje, vijesti, stavove, razgovore i 
aktualne situacije slobodarskog pokreta. Uz 
različite prijevode, autorske članke, 
predstavljanja novih knjiga i drugih izdanja 
Ispod pločnika također nastoji pružiti otvorenu 
diskusiju teorije i prakse, odnosno papirnatih 
stavova i svakodnevnih postupaka, a ne samo 
periodično izdanje ideja na papiru. Sve je 
ovo ionako tek mali doprinos onome što 
pokret radi, ono ostalo i bitno događa se u 
svakodnevnom životu, na ulici, na radnom 
mjestu, u školi, na fakultetu, u našim 
međusobnim odnosima... 

Raznolikošću stavova i ideja koje donosimo ili 
ćemo donositi želimo naglasiti važnost i 
nužnost propitivanja tuđih, ali i vlastitih 
stavova; nužnost diskusije i konstruktivne 
kritičnosti kojom istovremeno rušimo mit o 
objektivnosti i konstanti naših stavova jer oni 
niti to jesu niti bi takvima trebali biti. Želimo 
naglasiti nužnost promjene proizašle iz 
osobnog promišljanja iznesenih stavova, a ne 
puko usvajanje predstavljenih ideja. Uz sve to 
treba reći da stavovi izneseni u tekstovima 
nisu nužno stavovi iza kojih stoji uredništvo, 
već tekstove objavljujemo zato jer ih 
nalazimo zanimljivima i dobrom podlogom za 
diskusiju i razvoj rasprave. 

I na kraju... u želji da dopremo do šireg 
čitateljstva, odlučili smo Ispod pločnika 
ostavljati i na frekventnijim kulturnim 
mjestima i knjižarama čiji popis možete naći 
na zadnjoj stranici... 

Financiramo se donacijama, pa kada naletite 
na kutiju na kojoj piše "donacije", ubacite 
nešto, to će nam puno pomoći. 

Trenutno nemamo fizičku adresu, a 
kontaktirati nas možete putem elektroničke 
pošte. Ukoliko želite pomoći na bilo koji 
način, poslati vijest/prilog, ili primati Ispod 
pločnika na svoju adresu, pišite na: 
ispodplocnika@net.hr 


Sedmi je broj Ispod pločnika gotov, a čini se 
kao da je šesti bio tek nedavno. Jesmo li sve 
dosljedniji i brži ili je jednostavno sve više 
događaja i tema na koje postoji potreba 
osvrnuti se i komentirati ih, ili se pak radi 
samo o proljetnom poletu... 

Gotovo se u svakom broju dosad mogla 
prepoznati neka dominantna tema, ili barem 
neka osnovna nit koja je većinu tekstova 
povezivala u neku veću i smisleniju priču, a 
tema ovog broja definitivno je obrazovanje, 
odnosno anarhistički pristup obrazovanju. 
Obrazovanje je oduvijek bilo jedan od načina 
putem kojeg si je država, odnosno svaki 
društveno-političko-ekonomski sustav 
osiguravao svoje postojanje; kriza tog sustava 
i promjene u njemu ocrtavaju se u 
obrazovanju. 

U posljednje smo vrijeme svjedoci sve većeg 
zatiranja ljudskih sloboda i zacrtavanja puta 
totalne kontrole, kako na globalnoj, tako i na 
lokalnoj razini. Samo u Zagrebu namjerava 
se u skorije vrijeme uvesti do 800 nadzornih 
kamera po gradu, sustavi kontrole sve su jači, 
a par mafijaških obračuna uzeto je kao 
idealan povod za širenje panike, a time i 
opravdanje za provođenje tzv. sigurnosnih 
mjera i konačno udomljavanje „borbe protiv 
terorizma". Jedno od područja zacrtavanja 
takve totalne kontrole jest i obrazovanje, 
odnosno uništavanje razvoja kritičkog 
razmišljanja pojedinca, čime dobivamo 
njegovo sustavno nadziranje i 
pripitomljavanje. Osnovnoškolsko i 
srednjoškolsko obrazovanje opterećeno je sve 
popularnijim HNOS-om (Hrvatski nacionalni 
obrazovni standard) i nacionalnim 
kurikulumom, koji nastavnicima ne ostavljaju 


gotovo nikakve slobode u planiranju 
nastavnog programa, a visokoškolsko je 
obrazovanje zatrpano birokracijom do te 
mjere da prostora i volje za razvoj kritičkog 
razmišljanja i nema. Poznata krilaticaznan/e 
je moć napokon se pokazala u svom pravom 
svjetlu, jer obrazovanje i znanje dobiveno od 
strane sustava nije ništa drugo doli moć istog 
tog sustava da onemogući stvaranje bilo 
kakvih preduvjeta za stvaranje društvene 
promjene. Upravo ovdje postaje jasno da 
jedino slobodno obrazovanje pojedinca, 
odnosno rad pojedinca na sebi, omogućuje 
razvoj kritičkog mišljenja kao jednog od 
preduvjeta za bilo kakvu promjenu i 
sagledano s te perspektive obrazovanje i 
informiranje ljudi pokazuje se kao važno 
područje borbe. Takav način djelovanja, 
obrazovan, odnosno informativan, kojim se 
pokušava utjecati na opće mišljenje ljudi i 
pružiti informacije drugačije od onih koje 
pružaju masovni mediji, te pokrenuti diskusiju 
i propitivanje kao permanentan način 
razmišljanja, zajednička je taktika gotovo svih 
anarhista i boraca za vlastitu slobodu. 

No unatoč velikoj važnosti i neophodnosti ove 
taktike ono što ne bismo trebali zanemariti 
jest da ona nikako ne bi trebala biti i jedina. 
Činjenica je da je informacija osnova sustava 
u kojem živimo i da je propagandna 
mašinerija vođena od strane elite i onih koji 
imaju moć te upravo zbog toga strategija 
obrazovanja i informiranja ljudi ne može biti 
samodostatna i nailazi na mnoštvo prepreka i 
izazova. Kao prvo, taktike kao što je držanje 
govora, diskusije, projekcije filmova, 
dijeljenje letaka i distribuiranje novina koliko 
god da su važne još uvijek su podosta 
marginalizirane u usporedbi s informacijama. 


Distribucija i financiranje 

Ispod pločnika želimo distribuirati na što različitijim mjestima. Ne postoji ciljana publika. Popis 
mjesta gdje ga je moguće pronaći nalazi se na zadnjoj stranici, a ukoliko želite pomoći u 
distribuciji, slobodno se javite putem e-maila i poslati ćemo vam željeni broj primjeraka. 

Sav rad na Ispod pločnika je volonterski, a financira se isključivo donacijama i benefit 
događanjima. Zato će svaka donacija biti od velike pomoći. Troškovi koje imamo su tisak, 
poštarina i još poneki sitni trošak. Unatoč niskim troškovima, oni ipak postoje i moramo ih iz 
broja u broj pokriti, o čemu ovisi i naklada, a koju želimo povećati kako bi proširili distribuciju. 


Novi i sve stare brojeve Ispod pločnika možete čitati na internetu: 

http://www.ispodplocnika.net 

Poziv na No Border kamp na Lesbosu ...na našem brodu nema mjesta represiji... 


Rušenje "Tvrđave Europe 

Posljednjih nekoliko godina otok Lesbos 0,6% zahtjeva prihvaćeno. 


znanjem i činjenicama kojima smo 
svakodnevno zatrpavani od strane 
korporacijskih medija koji su za autoritet 
gotovo jednako važni kao policija i vojska. 
Upravo zbog te marginaliziranosti i manje 
transparentnosti većina ljudi naučena je na 
iste gledati s određenom sumnjičavošću, a 
pogotovo ako se u obzir uzme naučeni princip 
ovjerovljavanja, odnosno činjenica da su nas 
od malena učili da vjerujemo samo 
određenim ljudima, da razmišljamo u okviru 
„realnog" i slučajno se ne usudimo propitati 
zadane okvire. 

U želji da dopremo do što šireg čitateljstva 
upravo je i to jedan od izazova našeg 
djelovanja, no pritom se istovremeno 
usuđujemo izazivati mit o realnom i 
mogućem nastojeći otkriti njegovu izmišljenu 
i ograničavajuću narav. U borbi za slobodu i 
za drugačije društvo edukacija i informiranje 
jedne su od važnih strategija i kao takve 
odavno su prepoznate. Ipak, često se 
zanemaruje činjenica da odgoj i obrazovanje 
pojedinca počinju još mnogo prije nego što 
biva upoznat s idejama drugačijim od onih 
serviranih od strane sustava, a tim se odgojem 
i obrazovanjem osim činjenicama pojedince 
uči i načinu na koji da razmišljaju. 

Osim već spomenutog zatiranja kritičkog 
razmišljanja, od malena bivamo uhvaćeni u 
klopku takozvanog binarnog načina 
razmišljanja. Načina prema kojem vidimo 
samo dvije strane od kojih se uvijek 
odlučujemo za jednu, smatrajući samo nju 
ispravnom i jedinom mogućom. Pritom često 
nismo ni svjesni koliko takav način 
razmišljanja utječe na naše gledanje na svijet 
oko sebe, način na koji se zatvaramo prema 
svemu što nije u skladu s tom jednom 
univerzalnom „istinom" koju kao takvu više i 
nije potrebno propitivati. Upravo je binaran 
način razmišljanja jedan od načina kojim se 
zatire kritičko razmišljanje, posebno ono 
najvažnije, a to je kritičko promišljanje sebe i 
propitivanje svojih stavova. Takvo je 
razmišljanje često izvor besmislenih debata 
oko toga koja je strategija ili taktika najbolja, 
koji je pravac unutar anarhizma onaj jedini 
ispravni, koji su načini djelovanja opravdani, 
a koji ne dolaze u obzir. U takvoj se klopci 
često nalazila i strategija obrazovanja, pa je 
informiranje i obrazovanje ljudi o određenim 
problemima često smatrano jedinom pravom i 
mogućom strategijom društvenih promjena, 
dok su sve druge odbacivane kao besmislene 
i bezuspješne, i obratno. No, činjenica je da, 
kako bismo se uopće mogli obrazovati za 
društvene promjene, potrebno je prvo 
pokušati odbaciti taj način razmišljanja kojim 
u svaku diskusiju ulazimo znajući već 
unaprijed njen ishod i kojim zanemarujemo 
činjenicu da je raznovrsnost načina borbe i 
pristupanja određenom problemu to što nas 
čini jačima. 

Nekako je dobro to izrečeno već u naslovu 
jednog letka koji je kružio Atenom za vrijeme 
najžešćih prosvjeda u prosincu; 
(Samo)destrukdja je stvaranje. S druge strane, 
njegova pojava, kao i mnoštva drugih 
informativnih letaka, pokazuju kako je 
kombinacija obrazovnih strategija i uličnih 
borbi ono što čitavoj pobuni daje smisao i 
naznaku neke promjene; sebe i svijeta oko 
sebe. 


predstavlja jedan od glavnih ulaza tisućama 
izbjeglica i migranata u Europu. Natrpani u 
malim plastičnim brodovima pokušavaju 
preći morsku granicu između Grčke i Turske 
što nekima ne uspijeva. 

Više od 1 1 00 migranata i izbjeglica je 
izgubilo život na takav način u Egejskom 
moru u zadnjih 20 godina. 

Helenska obalna straža prateći europsku i 
grčku politiku „prevencije ulaska" krši prava 
izbjeglica i dovodi ih u životnu opasnost. 
Istovremeno njihova aktivnost je poduprta od 
strane Frontexa čiji je prvi brod na otoku 
počeo s radom u srpnju 2008. godine. 
Nedavno su predstavnici Frontexa počeli 
voditi razgovore/ispitivanja izbjeglica i 
migranata u Poganiju (Lesbos). 

U Poganiju (5 km udaljenom od Mitilinija, 
glavnog grada otoka) smješten je Centar za 
zadržavanje stranaca gdje se šalju izbjeglice i 
migranti čim stupe na Lesbos i gdje ih 
zadržavaju tjednima i mjesecima. To je zatvor 
u kojem se ne poštuju bazična ljudska prava. 
Pored toga zgrada nije prikladna za ljude 
budući joj nedostaje osnovna infrastruktura za 
takvu svrhu. Izbjeglicama, pri tome, nije dana 
mogućnost komuniciranja, nisu informirani o 
svojim pravima i nije im omogućen pristup 
svježem zraku. 

Jednom registrirani u Eurodac sistemu 
izbjeglice su otpuštene administrativnim 
deportacijskim zahtjevom za napuštanjem 
države u roku jednog mjeseca. Neki od njih 
koji prilože zahtjev za azil završe u 
birokratskom kaosu, prođu kroz državno nasilje 
(dvije žrtve u Atenskom odjelu za strance u 
posljedna dva mjeseca) i na kraju se samo 


Oni koji odluče ostati u Grčkoj i nađu posao 
moraju se suočiti s različitim ograničenjima, 
teškim radom i neljudskim uvjetima, a sve za 
ponižavajuću plaću. Uzimajući u obzir njihovu 
situaciju nije im dano pravo udruživanja u 
cilju osiguranja boljih radnih uvjeta. Primjer 
ovomu je pokušaj ubojstva strankinje, 
trgovačke predstavnice, u Ateni. 

Oni koji pokušaju nastaviti putovanje 
pokušavajući dospjeti do ostalih europskih 
zemalja (uobičajeno preko Italije) kreću 
prema zapadnim lukama kao što je Patras 
gdje su represivne aktivnosti Obalne straže 
svakidašnja pojava. Izbjeglice su vrlo često 
nađene mrtve u kamionima u kojima 
pokušavaju napustiti zemlju, a oni koji uspiju 
nastaviti putovanje i koje uhvate vrate nazad 
u Grčku po zahtjevu Uredbe Dublin II. 

Od Schengenskog ugovora do Dublinske 
regulacije. Europskog pakta o imigraciji i 
azilu dotzv. „Direktive srama", Frontexa do 
lOM-a, Centara za zadržavanje stranaca do 
praksi istjerivanja i zastrašivanja, granica do 
glavnih gradova, Europa se očito prema 
pojavi imigracije odnosi represivnim mjerama 
i strogom kontrolom granica. 

Na Lesbosu je „Tvrđava Europa " jasno 
vidljiva. Upravo zato je održava kamp protiv 
granica, za koji je upućen poziv svim 
zainteresiranima da se priključe. Kamp se 
održava od 25. do 31. kolovoza, a to je mjesto 
gdje možete vidjeti što se uistinu događa na 
granicama, diskutirati o problemima, 
koordinirati akcije, boriti se... 

Koordinaciju No Border kampa možete 
kontaktirati putem e-maila 
noborder.lesvos.2009@gmail.com 


Filmovi koji drugačije govore o svijetu i društvu 

Filmotopija 

Filmotopija je autonomni video projekt čiji program se 
održava svaku nedjelju u 18 sati bivšoj tvornici Medika 
(Pierot+ijeva 1 1) u Zagrebu. 

Projekt je pokrenut ciljem osvještavanja društva, ali i 
poticanja rasprave među ljudima koja teži prijenosu ideja u 
praksu. Na Filmotopiji možete pogledati društveno 
angažirane filmove svih vrsta i žanrova koje progovaraju o 
temama koje se sustavno zanemaruju u masovnim medijima 
i koje su na bilo koji način marginalizirane. Kroz filmove se 
želi potaknuti sve osobe na aktivno uključivanje u zajednicu, 
odnosno preuzimanje odgovornosti kako za sebe tako i za 
društvo u kojem žive. Ulaz na sve projekcije je besplatan. 

Na pitanje odgovori pitanjem- grafit u Parizu, 1968. 

Uloga školovanja u 



Većina ljudi ne voli da im se govori što da 
rade. Svaka institucija s ciljem da konstruira 
i uobliči nečiji život je, u određenoj mjeri, u 
sukobu s takvim osobama. Zanimljivo je da 
pojedinac nije uvijek u željenom sukobu s 
institucijom. Oni koji su poslušni i 
ispunjavaju svoju ulogu studenta, 
razumljivo, pokušavaju ignorirati negativne 
učinke koje školovanje ima na njih. Ali, tko 
bi iskreno mogao poreći činjenicu da su ti 
učinci itekako vidljivi? 

Kroz proces školovanja studenti uče da budu 
konformisti, nemaštoviti, poslušni i još puno 
drugih stvari koje se podrazumijevaju tijekom 
radnog vijeka. Ostani takav i nikad se nećeš 
osjećati dobro u svojoj koži, ali će ti zato 
autoriteti biti zahvalni do kraja života. Mislim 
da averzija koju ljudi imaju prema školovanju 
dobro odražava što nam proces obrazovanja 
čini. Sadašnja situacija u kojoj se prisilno 
školovanje čini tako prirodnim, ima svoj 
povijesni kontekst. Razlozi zašto provodimo 
tako puno vremena u svom životu u školi 
mogu se jedino adekvatno objasniti gledajući 
na školovanje iz povijesne perspektive i u 
povijesnom kontekstu čime se u obzir uzimaju 
korištena sredstva, željeni ciljevi i načini na 
koje institucionalni okvir školovanja 
pojedinca postavlja zatočenog u školi. Takav 
način gledanja na školovanje može biti 
revolucionaran samo ako se uspije 
poistovjetiti s pojedincem zatočenim u školi - 
njihovim potrebama i željama, njihovom 
ljutnjom i frustracijama. Potrebno je sagledati 
kako se školovanje uklapa u cijelo društvo i 
kakve su to društvene veze i institucije koje iz 
vlastitih razloga pokušavaju pokoriti 
pojedinca. Problem što većina ljudi i radi sve 
što im se kaže, jest problem obrazovnih i 
društvenih odnosa. 

Školovanje je fundamentalni proces našeg 
društva. Može se shvatiti kao skup tehnika 
kojima društvo usmjerava mlade u znanje, 
vrijednosti i stavove neophodne da bi postali 
odgovorni članovi društva, kopirajući 
dominantni društveni poredak. Zvona, 
učionice, razredi, pravila, disciplina; sve su to 
važni aspekti procesa kontroliranja sa ciljem 
oblikovanja pojedinaca u poželjne oblike za 
druge - za autoritete. Školovanje, kao i rad, 
bazira se na prisili. Realno gledano, 
školovanje nas ne obogaćuje praktičnim 
životnim iskustvima. Ne školujemo se po 


svojim uvjetima. Također, tu 
je uvijek i metoda mrkve i 
batine koja upravlja 
napretkom. M. Stirner je imao 
pravo kada je rekao da je 
pitanje škole životno pitanje. 
Najvažnija životna vještina 
naučena u školi je pokornost. 
Ona je krucijalna za cijeli 
društveni hijerarhijski sistem. 
Obrazovanje, kako ga je W. 

T. Harris jednom definirao 
obuhvaćanje je pojedinca. Nitko nije 
potpuno slobodan od društvenih pritisaka i 
materijalnih snaga te izvan utjecaja. Ali to ne 
znači da se trebamo pokoriti uzoru 
individualne prilagodbe društvenom terenu: 
modifikaciji ponašanja koje je propisano od 
zaštitnika Države. Ovdje postoji esencijalna 
napetost: napetost između individue i 
društvenih institucija koje sprečavaju njihovo 
samoodređenje. Potreba za školovanjem 
usađena je duboko u modrenu psihu. 
Bezuvjetnost prihvaćanja bilo koje modeme 
političke ideologije jest u pretpostavci da 
pojedinci postoje kako bi služili općim 
dobrima ili nekom višem, za osobni 
subjektivitet izvanjskom principu - ustvari, čini 
se da je potreba za školovanjem osnova svih 
ideologija, svih političkih sistema, svih oblika 
vladanja. Polazeći od ovog zaključka, 
dovoljno školovana osoba - na primjer stu¬ 
dent, preuzima razmišljanje društvenog 
planera pozdravljajući sva politička pitanja. 
Kritičko se razmišljanje toliko zatire da su 
mnogi praktično nesposobni za zauzimanje 
protupolitičkog stajališta, stava protiv moralne 
prtljage propisane ideologije, protiv 
sveobuhvatnosti „umne obrade". U vezi s 
ovim aspektom školovanja A. Inglis rekao je: 
„Važno je uočiti da u američkom društvu svaki 
pojedinac mora biti, ne samo poštovatelj 
zakona, nego i u određenoj mjeri vršitelj 
zakona." U demokratskoj državi, društvena 
stabilnost počiva na internalizaciji vrijednosti 
koja stoje iza pravila, na internalizaciji 
moralnosti materijalizirane u zakonima. Netko 
može i ne voljeti školu, ali ipak vjerovati u 
njezinu mitologiju - a to je većina ljudi. 
Stereotipi oko dobrih/loših studenata i svake 
druge kategorije studenata, prikrivaju pitanja 
oko poželjnosti sistema ocjenjivanja i 
kategoriziranja. „Banalnosti povezane s tim 
što prikrivaju, rade za tu dominantnu 
organizaciju života...riječi neće prestati raditi 
dok god ljudi rade", napisao je M. Khayati. 
Mitologija oko dominantne organizacije 
života sastoji se od mitova kao što su 
neophodnost školovanja da bi se nešto 
naučilo, od odvojenosti objektivnosti (i 
inteligencije) od razuma, i još dosta toga, a 
sve skupa odražava kapitalističke vrijednosti 
od kojih je najtiša Napredak. 

Studenti, kao i čitavo društvo, stalno stvaraju 
napredak. Studenski napredak, kao i onaj 
društveni, u osnovi je pripitomljavanje 


društvu 


životinje u ljudima. Kada se D. Jensen upitao 
zašto školovanje traje tako dugo, odgovor na 
koji je naišao bio je jasan i iskren: „ Potrebno 
je tako dugo da bi se uspješno slomila dječja 
volja. Nije lako prekinuti dječju volju, otkinuti 
je od vlastitog doživljaja svijeta i pripremiti za 
život bolnog zaposlenja koji će morati trpjeti". 
Par stoljeća ranije, Immanuel Kant sažeo je to 
u: „Čovjek mora biti pripitomljen jer je po 
prirodi divlji..." Discipliniranje je u srži 
obrazovnog poduzetništva. Škole očito nisu 
organizirane od strane studenata - oni su 
populacija koja treba biti pod kontrolom, 
nadzirana, mjerena i disciplinirana. Disciplina 
je ono što tvornice, uredi i prodavaonice 
dijele sa zatvorom, školom i psihijatrijskom 
ustanovom. Postoje određena pravila koja 
treba slijediti i studenti su cijelo vrijeme 
promatrani da bi bili u skladu s njima. 
Disciplina je ključna, ali ne objašnjava sve 
aspekte školovanja. Znanje, proizvod koji 
škole polažu u učenike ili ih zasipaju njime, 
studentu koji prikuplja znanje u tom procesu 
izvan vlastite kontrole jest nešto izvanjsko. 
Znanje je moć, najčešće u toj mjeri da bi 
poslužilo interesima moći i osiguralo 
utjecajno ili ugodno mjesto u društvenom 
poretku. Foucault je istaknuo da „moć nužno 
proizvodi znanje"...moć i znanje direktno 
povlače jedno drugo, nema odnosa moći bez 
korelacije ustrojstva područja znanja, ni 
znanja koje ne pretpostavlja i tvori u isto 
vrijeme odnose moći. Visoko specijalizirano 
znanje je ono putem kojeg škole preslikavaju 
odnose moći i nadovezuju se na opsežnu 
hijerarhiju i podjelu rada. Povećanje važnosti 
školovanja u modernom društvu odražava 
povećanje društvenog totalitarizma, u smislu 
da je sve više i više ljudskih aktivnosti 
podređeno i uvjetovano napretkom 
tehnološkog društva čija je pokretačka snaga 
Kapital. 

Očito je da svaka kritika školovanja mora 
sadržavati u sebi i kritiku društvenog poretka 
kojeg su škole sastavni dio i obratno. 
Školovanje se doima kao pozitivna povratna 
veza sistema: sve više i više ljudi pohađa 
škole kapitalističkog napretka i više je škola 
potrebno da bi ljude držali pokornim 
šefovima. Obrazovanje je tako važno „pravo" 
za sve ljude da će biti obavezno prema 
članku 26 iz Opće deklaracije o ljudskim 
pravima iz 1 948. godine. Obrazovanje je 
nešto oko čega se sve ideologije mogu složiti. 
Ono očito pomaže ljudima da se prilagode 
ludosti modernog društva. Postajemo strojevi, 
poslušna tjelesa, dosadni mutavci i jednolični 
od pisanja školskih uradaka sa istim 
karakteristikama. U većini slučajeva, studenti 
se pokoravaju institucionalnoj promjeni 
ponašanja i vjerno reproduciraju trenutni 
društveni poredak. 

(Tekst je preveden iz J.D. Matthews: Toward 
the Destruction Of Schooling) 






Ukazujući na nezadovoljavajuće i 
zabrinjavajuće stanje u obrazovanju, 
pristupajući kritički (ili kritizerski) stanju u 
obrazovnom sistemu i pojedinim njegovim 
sastavnicama, novinari u sredstvima javnog 
informiranja često poantiraju bombastičnom 
tvrdnjom da u školstvu vlada -anarhija. U 
nekim slučajevima možemo se složiti s 
njihovim opisima stanja i s njihovim 
premisama koje vode do zaključka da u 
školstvu općenito ili pojedinim njegovim 
segmentima vlada kaos. Ali kaos nije isto 
što i anarhija. Kao što je rekao Pierre-Jo- 
seph Proudhon, anarhija je red; prirodni red 
koji bi trebalo poštovati i u uređenju 
međuljudskih, odnosno društvenih odnosa. 
Problem je možda upravo u tome - a to 
uzimamo kao svoju polazišnu tezu - što u 
današnjoj školi (kako u Hrvatskoj, tako i 
općenito) ima premalo anarhije. 

U onome što slijedi - a to je rasprava o 
anarhiji i obrazovanju (tj. anarhiji u 
obrazovanju) - koristit ćemo radije imenicu 
"anarhija" umjesto "anarhizam" i pridjev 
"anarhijski" umjesto "anarhistički", kako 
bismo mogli uključiti i one poglede na 
obrazovanje koji nisu eksplicitno anarhistički, 
ali jesu komplementarni s anarhijskom 
idejom, što znači da su anti-autoritarni i 
slobodarski. "Anarhijsko" je, u tom smislu, 
ono što svoj stav izvodi iz šire shvaćene ideje 


anarhije, dok bi "anarhističko" bilo vezano uz 
manje ili više koherentan teorijski i aktivistički 
pokret koji se naziva "anarhizmom". Pritom, 
dakako, ono anarhijsko uključuje i ono 
anarhističko. 

Anarhija i hijerarhija 

Anarhijsko ideja u prvome redu podrazumijeva 
radikalno i permanentno propitivanje 
postojećeg stanja i u njemu prisutnih odnosa, 
te zahtjev za njihovom radikalnom i bitnom 
promjenom, lako se na prvi pogled čini da je 
današnjica vrijeme nesklono takvom 
radikalnom teorijskom i praktičnom pristupu, 
želimo ustvrditi upravo suprotno: današnjica 
se pokazuje kao idealan trenutak za re- 
aktualizaciju radikalnih, tzv. "utopijskih" 
ideja, uključujući i onu anarhijsku. 
Pretpostavka da "konačna pobjeda" 
liberalno-demokratske, a zapravo birokratsko- 
militarističke politike, te neoliberalističke 
kapitalističke ekonomije ne samo da nije 
ispunila proklamirane ciljeve, nego 
perpetuira postojeće i stvara nove društvene, 
političke, ekonomske, ekološke i druge 
probleme-vodi prema zaključku da potreba 
za obuhvatnim društvenim, političkim i 
ekonomskim promjenama danas nije ništa 
manja nego što je to bila prije trijumfalnog 
proglašavanja "kraja povijesti" kao globalne 
pobjede liberalne demokracije. Potreba za 


takvim promjenama danas je, u određenom 
smislu, čak i veća nego prije, budući da je 
nemilosrdna mašinerija kratkoročnih koristi 
relativno maloga broja moćnih pojedinaca i 
institucija nagrizla ne samo materijalne 
pretpostavke za goli opstanak i dobar život 
većine ljudi (a također i čovječanstva i 
Planete u cjelini), nego i duh koji je 
sposoban uvidjeti i mijenjati, odnosno biti 
nositelj napretka, ali ne u smislu 
novovjekovnog linearnog, beskonačnog i 
bezobzirnog "napretka" znanosti i 
tehnologije. U tom smislu, današnje se doba 
može opisati kao "doba apatije", "doba 
beznađa" i "doba bez alternativa", u kojemu 
gotovo svi smatraju da "nešto nije u redu", ali 
gotovo nitko ne misli da je moguće nešto 
promijeniti. Kvazi-reformistički, "kozmetički" 
prijedlozi i zahvati - koji u konačnici samo 
(p)održavaju postojeće stanje - ne 
predstavljaju rješenje ove situacije, budući da 
ne zahtijevaju okret u mišljenju ili barem, za 
početak, promjenu perspektive. Također, 
takvi prijedlozi i zahvati ne donose bitno nove 
promjene zato što dolaze "odozgo", a zapravo 
se i zadržavaju na toj razini, tako da na "nižim 
razinama" pasivna ravnodušnost (i kvazi- 
aktivni cinizam) ostaju nepromijenjeni. Sto je 
pasivnost prisutnija, potreban je jači impuls 
da ju se uzdrma. Takav jedan impuls dolazi iz 
ideje anarhije, ideje koju je - u današnjem 
životno-svjetovnom sklopu - gotovo 

nemoguće i misliti, što dakako ne znači da 
takav napor nije opravdan i potencijalno 
koristan za unapređenje ljudskoga stanja. 

Ono što u prvome koraku valja istaknuti jest 
da se ideja i praksa anarhije izravno 
suprotstavlja ideji i praksi hijerarhije, te 
autoritetima i strukturama, koji se formiraju u 
skladu s time, na svim razinama, od obitelji 
do države. Postojeće hijerarhijske strukture, 
prema tome, treba destabilizirati, ali prije 
toga one moraju biti raskrinkane, odnosno 
prethodno treba pokazati da su one povijesni 
konstrukt koji, u najmanju ruku, ne smije biti 
samorazumljiv i neupitan, kao što takav ne 
smije biti nijedan samoproglašeni ili po 
inerciji proglašeni autoritet. 

Jedna anarhistička definicija anarhijske ideje 
kaže kako je njezino glavno nastojanje da 
pokaže da "hijerarhijski autoritet - bilo da se 
radi o državi, crkvi, patrijarhatu ili ekonomskoj 
eliti - ne samo da nije nužan, nego je 
inherentno štetan za maksimiziranje ljudskoga 
potencijala... Ljudska su bića sposobna 
urediti svoje odnose na temelju kreativnosti, 
suradnje i međusobnog poštovanja... 
Hijerarhijski autoriteti mnogo su više 
zaokupljeni vlastitim perpetuiranjem i 
uvećavanjem vlastite moći negoli 
djelovanjem na dobro onih koji ih 
konstituiraju" (Highleyman, 1995). 
Hijerarhijski obrazac i institucije koje su 
formirane u skladu s njime jednom su nastali i 
onda su prihvaćeni kao samorazumljivi, te se 
nadalje ne preispituju u svjetlu potreba onih 
zbog kojih su, navodno, oblikovani. Iz toga 
proizlazi, kao prvo, da su te institucije izgubile 
kontakt s "bazom", zbog koje, barem 
deklarativno, postoje, te kao drugo, da one 
same definiraju i same rješavaju probleme, 
dok problemi ustvari nastaju i ostaju 
neriješeni na onim razinama koje te strukture, 
u skladu s vlastitom "logikom", ne mogu niti 


uočiti u njihovoj dinamičnoj egzistenciji. Ovaj 
jaz između okamenjenih institucija i žive 
"materije", koju čine pojedinci i ljudske 
zajednice, rezultira onim što stoji u samoj srži 
hijerarhijske ideje i prakse, a to je - 
nejednakost, odnosno koncept po kojem 
osvajanje vlasti, tj. pozicije moći, od strane 
jedne osobe ili grupe ljudi omogućuje toj 
osobi ili grupi ljudi da održava postojeća ili 
definira nova osnovna načela i konkretne 
smjernice za život razvlaštene, tj. obesnažene 
većine ljudi, te da to provodi u praksi. 

To je moguće zato što postoje nad- 
individualni, a-personalni kolektiviteti, 
umjesto da kolektiviteti, na različitim 
razinama i različitih stupnjeva složenosti, 
uvijek budu zajednice slobodnih i 
autonomnih pojedinaca koji sami odlučuju o 
načinu i stupnju udruživanja i formiranja 
institucija. Naravno da u postojećem, 
zadanom načinu mišljenja ova ideja asocira 
na kaos. No, ne radi se o kaosu, nego o 
drugačijem načinu percipiranja i reguliranja 
individualnosti i pluralnosti. Individualnosti 
pluralnost su činjenice koje će rijetko tko 
dovesti u pitanje, ali će također samo rijetki 
smatrati kako je moguće poduzeti nešto da se 
individualnosti pluralnost zaista i ozbilje u 
faktičnim okolnostima. Stoga se može 
zaključiti kako su inertnost i lijenost glavni 
razlog da ljudi radije žive u kaosu 
nezadovoljavajućih propisa negoli u mnoštvu 
zadovoljivih potreba. Zahtjev za 
dekonstruiranjem postojećih i oblikovanjem 
novih kolektiviteta, tj. kolektiviteta na novim 
osnovama, ne nudi pojedincima, kao što se to 
isprva čini, život u stalnoj nesigurnosti. Radi 
se naprosto o tome da jednom formirani 
kolektivi uvijek trebaju biti promjenjivi, 
odnosno trebaju biti takvi da ih se može 
preispitivati i mijenjati ukoliko nezadovoljstvo 
postojećim stanjem naraste do te mjere da se 


promjena pokaže potrebnom ili nužnom. 

Sada je - kao, uostalom, i uvijek-takav 
način razmišljanja "nemoguć", ali samo zato 
što je tabuiziran. No, naznačenu alternativu 
može se potkrijepiti jednostavnom tvrdnjom, 
oko koje se ljudi uglavnom slažu, ali su 
blokirani strahopoštovanjem prema 
institucijama ili su naprosto njima zaplašeni, 
pa smatraju da je takva ideja neostvariva: 
institucije trebaju biti u službi pojedinaca, a 
ne pojedinci u službi institucija. 

Tom (hijerarhijskom) pristupu "odozgo" 
suprotstavlja se (anarhijski) pristup "odozdo". 
Ako neka "hijerarhija" uopće mora postojati 
(a ovdje je bolje govoriti o određenoj strukturi 
nego o "hijerarhiji"), onda ona mora biti 
potvrđena i stalno potvrđivana u "bazi". 
Anarhijski pristup, kao anti-hijerarhijski, 
stavlja stoga naglasak na sadržaj, odnosno na 
pojedince i one kolektivitete koji se uvijek 
sastoje od pojedinaca i u kojima se pojedinci 
ne gube iz vida, a ne na formu, tj. na 
institucije i birokraciju, koje se "popunjava" 
izabranom manjinom pojedinaca kako bi oni 
vladali nad većinom. Anarhijski pristup stoga 
naglašava jednakost, a ne elitizam; kriticizam, 
a ne konformizam; odgovornost, a ne moć; 
solidarnost, a ne "opći interes" koji definiraju 
institucionalni autoriteti. Time se zagovara 
oblikovanje institucija samo do one razine do 
koje pojedinci (i kolektiviteti u kojima su 
pojedinci uvijek vidljivi) trebaju te institucije i 
mogu sudjelovati u njima, odnosno biti 
aktivni faktori i utjecati na njih. 
lako je anarhijska ideja individualistička, taj 
individualistički stav nije "atomistički", nego 
podrazumijeva različite (i fleksibilne) modele 
organizacije međuljudskih odnosa. 
Hijerarhijskom pogledu na organizaciju ovdje 
se suprotstavlja drugačiji oblik organizacije: 
koncept mreže; dakle, horizontalnost a ne 
vertikalnost. Njegovo zaživljavanje može se, 
pak, omogućiti jedino ukoliko se stavi 
naglasak na dva pojma koja bi se moglo 
staviti u središte jedne etike primjerene 
anarhijskom pristupu, a to su: odgovornost 
(kao koncept koji tendira od pojedinačnog k 
općem) i solidarnost (kao koncept koji tendira 
od općeg k pojedinačnom). Dakle, po strani 
od egoističnog kvazi-individualizma ili kvazi- 
altruističnog kolektivizma, ovdje se promovira 
odgovorni individualizam ili, drugačije rečeno, 
solidarni kolektivizam. 

No, pitanje koje se ovdje postavlja glasi: da li 
je (i kako je) moguć život bez vlasti, tj. 
anarhija kao bezvlađe (ali ne kao kaotično 
"bezvlašće"); kako je moguć život bez vlasti 
čovjeka nad čovjekom, bez izvršavanja moći 
jednoga čovjeka nad drugim, bez 
"samorazumljivog" postojanja diskriminatorne 
hijerarhije koja je vječna i nezamjenjiva, dok 
su ljudi prolazni i zamjenjivi? Postavljajući 
takvo pitanje, postavljamo ne samo političko, 
već i antropološko pitanje, pitanje o biti 
čovjeka. Naime, da li je čovjek, kao biće koje 
je u svojoj biti slobodno, sposoban za život u 
slobodi, u smislu reflektirane slobode, 
slobode koja je ujedno i uvjet i rezultat 
slobodne volje, koja je "kontrolirana" 
moralnim zakonom a ne policijskim 
pendrekom? Ako čovjek/est (tj. već jest) 
sposoban za to - kakav je to sistem koji ga 
sputava da i društveno ostvari svoju slobodu? 
Ako, pak, nije (tj. još nije) sposoban za to - 

kakve pretpostavke treba ostvariti da bi bio 
sposoban živjeti u svijetu bez represije, koja je 
nužna posljedica hijerarhijski definiranih 
međuljudskih, društvenih odnosa? 

Ono što je sigurno jest to da se anarhija, kao 
krajni cilj radikalne i obuhvatne reforme, 
transformacije, odnosno revolucije ljudskoga 
stanja i međuljudskih odnosa, ne može 
ostvariti "preko noći", jer ne postoji neki 
"deus ex machina" koji bi postojeći 
hijerarhijski okvir i hijerarhijske odnose 
najednom izmijenio. Stoga je preduvjet 
anarhije proces anarhiziranja, a preduvjet 
demontiranja hijerarhije proces 
dehijerarhiziranja, tj. oslabljivanja 
hijerarhijskoga obrasca i svega onoga što on 
nosi sa sobom, i to na svim razinama. 

Anarhija i obrazovanje 

Jedna od tih razina je i obrazovanje, tako da 
se anarhijski motiviran zahtjev za radikalnom 
društvenom promjenom odnosi i na 
obrazovanje. Jer: odgoj i obrazovanje u 
današnjem društveno-političko-ekonomskom 
sistemu jesu odgoj i obrazovanje za taj 
sistem. Ono što sistem jest- odslikava se u 
obrazovanju, a zauzvrat obrazovanje pomaže 
održavanju tog i takvog sistema. 

Anarhijski pristup obrazovanju koncentrira se, 
u prvom redu, na pitanje organizacije, tj. na 
ono o čemu smo dosad uglavnom govorili 
govoreći općenito o anarhijskom pristupu. No, 
sada ćemo - prelazeći s općedruštvene razine 
na razinu obrazovanja (ne gubeći, dakako, iz 
vida onu prvu razinu, kao ni njihovu 
uzajamnu povezanost) - uočiti još jedno 
pitanje koje je važno i na onoj generalnoj 
razini, ali se u području obrazovanja 
pojavljuje u punome svjetlu. To je pitanje - 
vrijednosti. 

Ono što je prethodno rečeno vrijedi i ovdje: 
hijerarhijski strukturiran sistem zaokupljen je 
ponajprije zadovoljavanjem svojih potreba, a 
ne zadovoljavanjem potreba pojedinaca. Da 
bi postizao uspjeh u tome, mora promovirati 
one vrijednosti koje podržavaju i održavaju taj 
sistem, tj. postojeće hijerarhijski organizirane 
institucije. Pritom se - dakako, svjesno i 
namjerno - brka obrazovni sistem sa 
procesom obrazovanja, ali i proces sa 
suštinom obrazovanja, na što je ukazao Ivan 
lllich u svojevremeno utjecajnoj, a danas 
pomalo zaboravljenoj knjizi Deschooiing 
Society, koja je kod nas prevedena kao Do/e 
škole (llič, 1972). Ova "strukturalna greška" 
metastazira na sve razine obrazovanja, kao što 
metastazira i na sve sfere društva, lllich kaže 
da se time učenika školuje "da brka nastavu s 
učenjem, prelazak u viši razred s 
obrazovanjem, diplomu sa stručnošću, a tečno 
izražavanje sa sposobnošću kazivanja nečeg 
novog". Također "da umjesto vrijednosti 
prihvaća usluge. Liječenje se brka s brigom o 
zdravlju, socijalni rad s boljim životom 
zajednice, policijska zaštita sa sigurnošću, 
vojna ravnoteža s nacionalnom sigurnošću, 
jurnjava za novcem s plodonosnim radom. 
Definicija zdravlja, učenja, dostojanstva, 
nezavisnosti i stvaralaštva svodi se na 
djelatnost ustanova koje tvrde da služe 
njihovu ostvarivanju." 

Stoga lllich-čiju ideju smatramo 
kompatibilnom, premda ne i istovjetnom s 


onim što nazivamo "anarhijskim pristupom 
obrazovanju" - predlaže deschooiing, 
raškolovavanje (raz-školovavanje), i to kako 
samih škola, tako i društva u cjelini. Schooling 
znači "institucionalizaciju vrijednosti", a tom 
je procesu podvrgnuta i škola i društvena 
stvarnost u cjelini. Raškolovavanje tako ne 
znači nikakvo instant-ukidanje škola, nego 
prije svega radikalne promjene unutar škole, 
tj. obrazovanja; promjene koje bi trebale 
voditi i radikalnim općedruštvenim 
promjenama, u onom smislu u kojem proces 
obrazovanja predstavlja jednu od ključnih 
linija društvenih procesa u cjelini. 

U nastavku na to, razmotrit ćemo tri razine na 
kojima detektiramo probleme današnjeg 
obrazovanja. To su: obrazovni sistem, 
obrazovni proces, te cilj (smisao) obrazovanja. 
Na razini obrazovnog sistema, odnosno 
organizacije školstva uopće, temeljni problem 
na koji ćemo ukazati već se mogao naslutiti iz 
onoga što je prethodno rečeno. To je - 
postojanje hijerarhijske strukture (i njoj 
primjerenih institucija), koja je prvenstveno 
koncentrirana na svoje, bilo javno deklarirane 
ili pak skrivene "potrebe", a ne na potrebe 
onih kojima bi struktura i institucije trebali 
služiti. Ta opća struktura preslikava se na svim 
nižim razinama, no mogućnost autonomnog 
odlučivanja biva sve manjom što se spuštamo 
niže na hijerarhijskoj ljestvici, odnosno što se 
više približavamo "bazi". Ova svemoćna i 
svemu nadređena struktura ostaje, naime, 
uvijek neupitnom, jer pretpostavlja postojanje 
vrhovnih, nedodirljivih, samolegitimirajućih 
autoriteta, s jedne strane, te pukih izvršitelja 
njihovih odluka, s druge strane. Autoriteti se, 
naravno, utjelovljuju u institucijama koje 
lllich naziva manipulativnim institucijama, u 
opreci prema druželjubivim institucijama. 

Na tom principu funkcionira i općedruštvena 
hijerarhija i svaka pojedina, njoj podređena 
društvena hijerarhija, uključujući onu 
obrazovnu. Obrazovna hijerarhija sastoji se od 
tri elementa: država (i "državna tijela", 
uključujući njihove "dužnosnike"), škola (i 
druge obrazovne institucije, uključujući 
njihove "djelatnike"), učenici/studenti (kao 
"akteri", a zapravo objekti obrazovanja); pri 
čemu ovaj slijed predstavlja i opadanje 
stupnja utjecaja na oblikovanje obrazovnog 
sistema i procesa. Postojeći obrazovni sistem 
oblikuje unificirane obrazovne institucije, tj. 
škole, koje su "diskonektirane" od zajednice i 


obitelji, kao i od pojedinaca, bilo da se radi o 
učenicima ili nastavnicima, iako ovi 
posljednji imaju privid autonomije u 
koncipiranju i provođenju nastavnoga 
procesa. (Naravno da i spomenuti pojmovi 
"zajednice" i "obitelji" zahtijevaju teorijsko i 
praktičko dekonstruiranje, ali u to ovdje ne 
možemo ulaziti.) 

Iz problema prikazanih na razini obrazovnog 
sistema proizlaze daljnji problemi današnjeg 
obrazovanja, prvenstveno oni na razini 
obrazovnog procesa. Način na koji se država 
odnosi prema školi, a takva škola prema 
nastavnicima i učenicima, preslikava se i u 
samom nastavnom procesu, odnosno u 
učionici, gdje hijerarhijski obrazac obilježava 
kako odnose u procesu poučavanja/učenja, 
tako i njegove metode. U tom smislu, ovdje 
ćemo samo spomenuti da je glavni cilj 
anarhijskog pristupa obrazovanju- 
suprotstavljanje autonomije autoritetu ili 
drugačiji koncept "autoriteta". Autoritet 
nastavnika treba otkriti, a ne nametnuti 
izvana, što znači da se on stvara na temelju 
određenih znanja i kompetencija, a ne na 
temelju položaja unutar neke hijerarhije. Tek 
to može voditi onome što Ettore Gelpi naziva 
"školom bez katedre" (Gelpi, 1976), odnosno 
školom koja je prilagođena potrebama 
učenika, jer su oni jedini razlog postojanja 
škole. 

Pitanje o metodama koje se koriste u 
obrazovnom procesu vodi nas pitanju o cilju 
(ili smislu) obrazovanja, odnosno trećoj razini 
na kojoj uočavamo važne probleme 
današnjeg obrazovanja. Jer: metode 
obrazovanja ne mogu se promatrati odvojeno 
od cilja obrazovanja; ne može se poučavati o 
nečemu, i time voditi prema nekom cilju, a 
da se pritom ignorira sam način na koji se to 
posredovanje odvija. Put se ne može 
promatrati odvojeno od cilja. 

Jedinstvo metode i cilja obrazovanja u uskoj 
je vezi sa sadržajima koji se posreduju u 
obrazovnom procesu. A sadržaji su u uskoj 
vezi s posredovanim vrijednostima, tj. 
vrijednostima na kojima se zasniva 
obrazovanje. Danas su iz obrazovanja gotovo 
nestale individualne vrijednosti obrazovanja. 
Znanje pojedinca sekundarno je u odnosu na 
stvaranje tzv. "društva znanja", a mjerilo 
stvaranja tog "društva znanja" je zapravo 
ekonomska i politička iskoristivost 
"obrazovanog pojedinca". 

Nasuprot tome, obrazovanje bi uvijek trebalo 
služiti prvenstveno pojedincu, njegovom 
vlastitom samoostvarenju putem stjecanja 
različitih znanja i vještina, a ne sistemu. 

Danas je sasvim drugačije: "rad na sebi", 
znanje koje je samo sebi svrhom, kao i 
slobodna odluka za oblik i intenzitet 
obrazovanja pali su u drugi plan pred 
usmjerenim i strogo kontroliranim 
obrazovanjem. Promoviraju se kvazi- 
individualističke vrijednosti koje služe jedino 
"napretku" postojećeg sistema ili, 
jednostavnije rečeno - "tržišne vrijednosti". 
Današnji sistem obrazovanja obrazuje- 
lllichevim riječima -za "život potrošnje", za 
konformizam, gdje se sloboda sastoji jedino u 
slobodi izbora između različitih 
standardiziranih proizvoda, a ne za "život 
akcije", za kritički pristup i propitivanje 
temelja sistema, za ono što omogućuje 
istinsku slobodu izbora i slobodu uopće. 
Strukturalni pritisak koji onemogućuje pravu 
slobodu izbora zamagljuje pravi cilj i smisao 
obrazovanja. Današnje obrazovanje počiva 
na istom modelu kao i poduzetništvo, jer 
polazi od ulaganja i očekivanja profita. Ono 
se može usporediti i s kobasičarstvom koje se 
bavi industrijskom preradom žive materije u 
gotov, standardiziran, ali beživotan proizvod. 
Nažalost, jedina instancija koja danas s 
potpunom sigurnošću može odgovoriti na 
pitanje što je cilj (ili smisao) obrazovanja jest 
vladajući ekonomsko-politički sistem. Pravi 
cilj i smisao obrazovanja nije, pak, u što 
bržem ulasku u sistem i prihvaćanju unaprijed 
određene uloge kotačića unutar jednog 
hladnog mehanizma, nego slobodan, 
autonoman i harmoničan razvoj pojedinca, u 
relaciji spram svega onoga u čemu i s čim 
živi, što podrazumijeva i kritičko sukobljavanje 
pomoću kojeg se "vježba sloboda". 
Obrazovanje bi, Gelpijevim riječima, trebalo 
biti sredstvo oslobađanja, a ne pritiska. 

Slobodarska (anti)pedagogija i slobodarske 
škole 

Kada se govori o "oslobađanju", jasno je da 
je pritom ključan pojam slobode. Stoga je 
upravo pitanje slobode u središtu anarhijskih i 
anarhističkih promišljanja obrazovanja, te 
slobodarske obrazovne prakse. 

Riječima Ulricha Klemma (Klemm, 2002): "U 
centru jedne takve pedagogije stoji pojam 


slobode. U tom smislu, se pod anarhističkom 
pedagogijom shvaća onu tradiciju koju, 
doduše, prvenstveno treba promatrati u vezi s 
političkim i društvenim pokretom anarhizma u 
posljednjih 200 godina, ali ju se ipak mora 
sistematski razumijevati kao pedagogiju 
slobode, koja nadilazi politiku i filozofiju 
anarhizma." 

Temeljno je pitanje, dakle: kako izaći na kraj 
s napetošću između slobode i prisile, odnosno 
kako odgajati i obrazovati slobodno biće kad 
su odgoj i obrazovanje, sami po sebi, 
represivni? Ovo se pitanje zaoštrava uzmemo 
li u obzir da govorimo o odgoju i obrazovanju 
u sistemu koji stvara i održava neslobodu i 
nejednakost. 

VVilliam Godvvin je tvrdio da sloboda nije 
primarno rezultat pravednih društvenih 
odnosa, nego je prvenstveno produkt 
vrijednosnog ustroja pojedinca. Taj 
vrijednosni sistem treba polaziti od uma kao 
garanta slobode i na njemu se zasnivati, tako 
da se i slobodno obrazovanje treba bazirati na 
toj individualno-umnoj vrijednosnoj osnovi. 
Slično tome govorio je i Max Stirner, 
smatrajući da se odgoj i obrazovanje ne 
trebaju ograničavati na stjecanje znanja, 
nego moraju djelovati u pravcu izgradnje 
slobodne volje, tj. slobodne osobe. 

Lav Tolstoj, koji je svoje pedagoške ideje u 
19. stoljeću provodio i u praksi, u seoskoj školi 
koju je osnovao i vodio u Jasnoj Poljani, 
smatrao je, pak, da se dihotomija između 
slobode i prisile može riješiti naglašavanjem 
obrazovanja nasuprot odgoju. Ukoliko je 
obrazovanje utemeljeno na iskustvu, a jedini 
je kriterij iskustva sloboda, onda je kroz tako 
koncipirano obrazovanje moguće pomoći 
pojedincu u ostvarenju njegove slobode. 
Naglašavanje iskustva, koje je suprotnost 
dogmatičnosti, prisutno je i kod Mihaila 
Bakunjina. U svom konceptu potpunog 
(integralnog) obrazovanja, Bakunjin je 
istaknuo parolu "glava, ruka, svijest", koja 
podrazumijeva ne samo samostalnost nego i 
harmoničan razvoj pojedinca, a misao-vodilja 
takvoga obrazovanja je tvrdnja da "djeca ne 
pripadaju ni roditeljima, ni društvu, nego 
samima sebi i svojoj budućoj slobodi". 

Svi ovi "klasici anarhizma" bili su protiv 
nacionalnog (tj. državnog) obrazovanja, protiv 
ideologiziranog obrazovanja i protiv 
tradicionalnih metoda obrazovanja. Štoviše, 
oni su kritizirajući na ovaj ili onaj način 



različite "pedagoške vizije" - koje su svrha 
samima sebi i nemaju veze s realitetom 
ljudske slobode - bili zagovornici anti- 
pedagogije. Razvoj anti-pedagoških ideja se, 
pak, može pratiti u dvije faze: do šezdesetih 
godina 20. stoljeća bili su jači zahtjevi za 
ukidanjem škola, te koncepta odgoja i 
obrazovanja uopće, dok su kasnije 
naglašenije bile tendencije re-definiranja i 
radikalno novog osmišljavanja odgoja i 
obrazovanja kao društvenih vrijednosti. 

Uz pojmove slobode i odgoja/obrazovanja, 
treća točka na koju se fokusiraju liberterski 
pedagozi je problem institucija, odnosno po¬ 
državljenje, institucionaliziranje i 
birokratiziranje procesa odgoja i obrazovanja. 
Kritika se ovdje usmjerava na školu kao 
instituciju (gdje su i nastavnik i učenik objekti 
birokratizacije i određenog tipa nasilja), na 
školu kao državnu školu (kao uređenu prisilu i 
nasilje, gdje svi moraju učiti ono što manjina 
želi), na školu kao mjesto učenja, koje se ne 
može reformirati (jer se reforma provodi 
uvijek unutar sistema, a nikad se ne reformira 
sam sistem), te na školu kao mjesto 
parapolitičkog djelovanja (tj. ideologizacije i 
indoktrinacije u korist sistema). 

Prema Ulrichu Klemmu, tri su glavne zadaće 
liberterske kritike obrazovanja: kritika institucija 
(koja bi trebala dovesti do novih formi 
organizacije odgoja i obrazovanja, te stvoriti 
škole kao mala, funkcionalna, vremenski 
ograničena, dobrovoljna i autonomna mjesta 
učenja); kritika ideologije (usmjerena protiv 
škole i obitelji kao poligona za iživljavanje 
naslijeđenih odnosa moći); te kritika 
pedagoških postupaka (usmjerena protiv 
autoritarnih oblika pedagoškog odnosa 
između generacija, u pravcu jedinstvenog, 
iskustvenog, ko-edukativnog i 
samoodređujućeg odnosa). 

No, mnoge (anti)pedagoške ideje ostaju na 
razini kritike postojećeg sistema odgoja i 
obrazovanja, odnosno teorijskog razvijanja 
alternativnih modela. George Dennison, u 
svojoj knjizi The Lives of Children (Dennison, 

1969), s pravom kaže: "Nema potrebe da 
nešto dodajemo kritici naših javnih škola. 
Kritika je opsežna i teško da može biti 
unaprijeđena. Sada je pitanje - što da se 
radi." 

Vođeni upravo takvim idejama, mnogi su 
slobodarski orijentirani pedagozi, a među 
njima i anarhisti, sa teorije prešli na praksu, 
osnivajući alternativne obrazovne ustanove ili 
razvijajući alternativne vidove obrazovanja. 
Prikaz ovih projekata zahtijevao bi poseban 
tekst, pa ćemo se ovdje zadržati samo na 
spominjanju nekih od njih. 

Svakako najznačajniji primjer je Escuela 
moderna koju je 1 901. u Barceloni osnovao 
Francisco Ferrer. Svoju je ideju Ferrer najavio 
ovako: "Namjeravam u vašem gradu osnovati 
emancipirajuću školu kojoj će biti cilj da 
oslobodi um od svega onoga što razdvaja 
ljude (religija, lažne teorije o vlasništvu, 
domovini, obitelji itd.) i postigne slobodu" 
(usp. Codello, 1 997). "Moderne škole" ubrzo 
su se proširile diljem Španjolske, a njihovo 
gašenje je izravno povezano s progonom i 
ubojstvom Francsisca Ferrera 1 909. godine. 
No, već 191 1., po uzoru na Ferrerove 
španjolske moderne škole, u Sjedinjenim 
Američkim Državama je osnovana Modern 

School, koja je u New Yorku i Steltonu 
djelovala sve do 1 953. godine. I jedno i 
drugo ostvarenje Ferrerove ideje uključivalo 
je ne samo obrazovne aktivnosti u strogom 
smislu riječi (dakle, nastavu namijenjenu 
djeci), nego i društveni, upravo prosvjetiteljski 
aktivizam, primjerice, rad s odraslim osobama 
i izdavaštvo. Nije slučajno da su protagonisti 
ovih aktivnosti, poput Emme Goldman i 
samoga Ferrera, bili anarhistički teoretičari i 
politički aktivisti. 

Pored spomenutih obrazovnih institucija, 
inspiriranih anarhističkim idejama, ovdje 
treba spomenuti i svjetski poznatu Summerhill 
School, koju je 1921. osnovao AlexanderS. 
Neill, a potom i druge škole u Skandinaviji, 
Rusiji, SAD i drugdje, koje počivaju na 
učeničkoj autonomiji i samoupravljanju, pri 
čemu se polazi od ideje da pojam i praksa 
učenja nisu istovjetni s edukacijskim 
programima propisanim od strane države. 
Svemu tome treba pridodati i koncept 
"homeschoolinga", individualnog 
obrazovanja djece u mreži roditelja- 
nastavnika koji žele zaobići obrazovanje u 
državnim institucijama, kao i različite oblike 
obrazovanja odraslih osoba, u rasponu od 
prakticiranja freirovske "pedagogije 
potlačenih", usmjerene prvenstveno na 
opismenjavanje, do alternativnih obrazovnih 
programa među kojima se mogu spomenuti 
ženski/rodni studiji, mirovni studiji ili 
liberterski studiji, koji postoje širom svijeta, pa 
i u našim krajevima. Važno je reći da tzv. 
alternativno obrazovanje ne mora nužno biti 
vezano uz institucije. Štoviše, treba istaknuti 
ulogu samoobrazovanja, koje na 
raspolaganju stoji svakom pojedincu, a 
konceptualno ga je razvio, primjerice, Paul 
Goodman kao "usputno učenje". 

Obrazovanje danas: između Države i Kapitala 

Kod nas, kao i posvuda u svijetu, obrazovanje 
je striktno hijerarhizirano u prethodno 
objašnjenom smislu (sistem, proces i 
vrijednosti obrazovanja). Osobito posljednjih 
godina, iako nikada zapravo nije bilo mnogo 
drugačije, područje obrazovanja je poligon za 
intenzivne eksperimente koje provodi država; 
naravno, u svrhu jačanja njezine vlastite 
moći. No, paradoksalno je da se i s obzirom 
na obrazovanje, pogotovo ono visokoškolsko, 
može govoriti o tendenciji "slabljenja 
države". U onoj mjeri u kojoj država (i to sve 
više) služi interesima "slobodnog tržišta" i 
kapitala, ciljevi ovih eksperimenata (ili, bolje 
rečeno, ovih strategija) definirani su od strane 
kapitalističkog ekonomskog sistema, ali na taj 
način da to nikada nije javno deklarirano. 
Drugim riječima, država se nikada ne 
ustručava da kaže kako organizira 
obrazovanje za neke "više svrhe", pri čemu se 
ne uzima u obzir ono što sami pojedinci 
trebaju i žele od obrazovanja. Dovoljno je 
ovdje ponovno navesti kao primjer brbljave 
floskule o obrazovanju koje je usmjereno na 
stvaranje "društva znanja", u kojem su, 
očigledno je, pojedinci tek objekti 
obrazovanja, ali i objekti uopće: sredstva za 
postizanje "viših ciljeva". No, kapitalizam nije 
toliko brbljav; on djeluje iz potaje, jer 
kapitalizam upravo živi na račun toga što 
svoje ciljeve ne deklarira javno, nego ih 


maskira i podvaljuje, i to prvenstveno 
pokušavajući svoje interese prodati ljudima 
kao da su njihove vlastite potrebe. 

Tim dvama ciljevima, ciljevima države i 
kapitala, podređen je čitav sistem 
obrazovanja. Tome služi hiper- 
regulacija obrazovanja, njegovo 
totalno programiranje i totalni 
nadzor od strane političkih i 
ekonomskih institucija, lako 
se te tendencije mogu pratiti 
i na nižim razinama 
obrazovanja, tj. u 
osnovnom i srednjem 
obrazovanju, na razini 
visokoškolskog obrazovanja 
posve je jasno o čemu se 
zapravo radi. Naime, 
recentni "bolonjski proces", 
unificiranje sistema 
visokoškolskog obrazovanja 
na europskoj, a zapravo i na 
svjetskoj razini, samo na prvi 
pogled može izgledati kao 
"liberalizacija" visokog školstva i 
oslabljivanje tradicionalnog krutog 
hijerarhijskog sistema sveučilišnog 
obrazovanja. Čarobne riječi poput 
"kompatibilnosti", "fleksibilnosti" ili 
"protočnosti" prikrivaju nešto što je kudikamo 
gore od podvrgavanja sveučilišta državi, gdje 
je barem deklarativno postojala "autonomija 
sveučilišta" kao autonomne i samosvrhovite 
sfere obrazovanja, znanosti i znanja. Pod 
krinkom "bolonje" sveučilište se sada 
podvrgava moći kapitala, a sistem koji se 
nameće sveučilišnom obrazovanju samo je 
preslikavanje sistema neoliberalističkog 
kapitalizma u sferu obrazovanja. Kao i 
"slobodno tržište roba i kapitala", tako je i 
"slobodno tržište znanja" dirigirano od onih 
koji zapravo jedini profitiraju od njega, jer su 
oni jedini koji definiraju što je to "sloboda". 
Podvrgavanje sistema obrazovanja jednom 
centru, "neuhvatljivoj" ali svemoćnoj nad- 
instanciji, predstavlja centralizaciju koja, 
sama po sebi, sužava prostor slobodne 
organizacije, slobodnog djelovanja i 
slobodnog mišljenja uopće. Koliko ima 
(privida) slobode u neoliberalističkom 
kapitalizmu, toliko (privida) slobode ima i na 
"bolonjskom sveučilištu". 

Kao i inače, tako se i ovdje pokazuje da je 
Novi Kapital opasniji neprijatelj od Stare 
Države, barem iz tog razloga što jefluidniji, 
što je fleksibilniji i što je mimikričan, pa ga je 
zato teže locirati i teže mu se suprotstavljati. 
Preopterećivanje profesora i studenata 
administrativno- birokratskim obavezama, 
pretvaranje sekundarnih ciljeva obrazovanja u 
primarne, segmentiranje i usitnjavanje studija 
i samog nastavnog procesa, promoviranje 
principa natjecanja kao mjerila uspjeha, 
kreiranje i procjenjivanje obrazovanja i 
obrazovanosti po tržišnim kriterijima, itd. - 
samo su neke od karakteristika nove 
obrazovne paradigme. Možda sve to trenutno 
uspijeva zavesti "obje strane" u obrazovnom 
procesu, i nastavnike/profesore i učenike/ 
studente, te im stvoriti dojam "lepršavosti" 
obrazovnog procesa i instrumentalne 
"iskoristivosti" stečenog znanja, ali su 
posljedice toga katastrofalne. Ukazat ćemo 
samo na dvije. 



S jedne strane, navedene tendencije 
uništavaju cjelinu, odnosno cjelovitu sliku koja 
je važna i za smisao obrazovanja, znanosti i 
znanja uopće, kao i za individualno 
osmišljavanje obrazovanja i stjecanja znanja. 
Smisao uvijek dolazi iz cjeline. Ali pod 
cjelinom i cjelovitošću ovdje ne mislimo na 
nekakav totalitarni, nametnuti sistem, nego 
na cjelinu/cjelovitost koju pojedinac ili 
zajednica stvaraju iz svoje slobode kao 
orijentacijski okvir svog vlastitog života i 
pojedinih njegovih dimenzija. Kad ne znate 
"čemu sve to služi" (a permanentno vam se 
nude gotova "rješenja", tj. pripremljeni 
odgovori na pitanje "čemu sveto služi"), kad 
nemate pregled nad cjelinom vlastitog 
obrazovanja i sistema obrazovanja uopće- 
lako vas je izmanipulirati. A upravo to se i 
radi. 

S druge strane, sveučilište (osobito društveno- 
humanistički segment visokoškolskog 
obrazovanja) uvijek je, bez obzira na manju 
ili veću ovisnost o vladajućem političko- 
ekonomskom sistemu, bilo izvorište kritičke 
svijesti koja je, po definiciji, subverzivna. Ako 
se pobijedi sveučilište, pobijedit će se jedan 
važan, a možda i ključni remetilački faktor u 
idili "vrlog novog svijeta" globalnog 
neoliberalističkog kapitalizma. Ako zapriječite 
priljev samostalnih, kritički orijentiranih 
pojedinaca, zacrtani put totalne kontrole bit 
će vrlo brzo asfaltiran. 

Ivan lllich je rekao da se u postojećem 
obrazovnom sistemu brka nastavu s 
obrazovanjem, a u "bolonjskom procesu" ide 
se i korak dalje (zapravo korak unatrag): 
studenti, ali i profesori su prisiljeni da se 
većinu vremena bave organizacijom studija, 
tj. birokracijom, te problemima koje stvara 
sam organizacijski sistem. Ostatakvremena 
namijenjen je klasično shvaćenom 
obrazovanju, a istinsko, slobodno obrazovanje 
je sada cilj koji je još udaljeniji nego prije. 
Slobodno obrazovanje znači prvenstveno rad 
pojedinca na sebi, samo-izgradnju osobe. U 
tom smislu, obrazovanje je u suštini - 

samosvrhovito; u prvom redu treba služiti 
pojedincu koji se obrazuje. Iz perspektive 
države i kapitala, takvo se obrazovanje čini 
ne-svrhovitim, odnosno beskorisnim, jer oni 
uvijek teže instrumentaliziranju pojedinca, pa 
i obrazovanja u svoju vlastitu korist 
(ojačavanje državne moći, uvećanje 
kapitala), pri čemu kao prva žrtva pada 
pojedinac koji bi zapravo trebao biti subjekt, 
cilj i svrha obrazovanja. 

Sloboda obrazovanja prvenstveno znači da 
pojedinac sam ima mogućnost da odluči što, 
kako i koliko. Naravno, to ne govori protiv 
svake forme "obaveznog obrazovanja", npr. 
osnovnog obrazovanja za djecu, ali naglasak 
uvijek treba biti na pitanju: kako i na koji 
način? A odgovor na to pitanje treba biti dan 
iz perspektive pojedinca, u skladu s njegovim 
mogućnostima, sposobnostima, potrebama, 
interesima, željama i ciljevima. 

Slobodno obrazovanje treba biti pomoć, a ne 
vođenje. Mladim osobama, kao primarnim 
(ali ne jedinim) subjektima obrazovanja, 
treba pomoći da razviju kritičko mišljenje, 
kojim će propitivati autoritativne i autoritarne 
strukture, uključujući i same obrazovne 
autoritete. Zvuči kao tautologija, ali - 
slobodno obrazovanje treba biti obrazovanje 
za slobodu. U tom smislu treba shvatiti i 
"pedagogiju potlačenih" Paula Freirea 
(Freire, 1970): obrazovanje kao sredstvo 
emancipacije potlačenih pojedinaca i 
društvenih slojeva. 

O tome govori i Immanuel Kant kad govori o 
prosvjetiteljstvu (Kant, 1995). Prosvjetiteljstvo 
je po Kantu "izlazak čovjeka iz njegove 
samoskrivljene nezrelosti". Čovjek je sam kriv 
za svoju nezrelost zato što se oslanja na sve i 
svašta (na religiju, državu i druge 
institucionalne autoritete, na predrasude i 
stereotipe, itd.), a ne na samoga sebe kao 
umno i slobodno biće. Prema tome, naš 
obrazovni sistem je ne samo anti-liberterski, 
nego i anti-prosvjetiteljski. 

Naravno da mladim osobama treba poticaj i 
pomoć u stjecanju znanja koje će im pomoći 
u osamostaljivanju i stvaranju vlastite životne 
orijentacije, ali to nije isto što i "savijanje 
stabla po dnevnoj modi", kako je još Jean 
Jacgues Rousseau u 1 8. stoljeću opisao 


nezadovoljavajući sistem obrazovanja. U 
horizontu slobode, obrazovanje (koje je po 
definiciji neka vrsta oblikovanja i 
usmjeravanja) može biti slobodno. Naravno, 
ako se ispravno shvati slobodu i ako se 
balansiraju unutrašnje proturječnosti same 
slobode. 

Ohrabrujuće je da se otpor postojećem 
sistemu obrazovanja u posljednje vrijeme 
pojavljuje sve češće, pa i kod nas. No, prob¬ 
lem je to što, čak i kad se artikulira 
nezadovoljstvo i kad se nezadovoljnici 
organiziraju, ne postoji vizija drugog i 
drugačijeg, ne postoje alternativni koncepti i 
modeli. U tom smislu, anarhijski, anti- 
autoritarni, slobodarski pristup može ponuditi 
korisne odgovore. 

Taj je pristup moguće oblikovati na temelju 
navedenih teorijskih i praktičkih primjera, ali 
ga je ipak još uvijek moguće provoditi u 
manje ili više izoliranim enklavama 
obrazovanja kao što su alternativne škole i 
druge alternativne obrazovne institucije, te 
alternativni oblici obrazovanja poput 
samoobrazovanja i "usputnog učenja". Treba 
inzistirati na stvaranju takvih enklava 
slobodnog odgoja i obrazovanja unutar 
postojećeg sistema, na osviještenom 
djelovanju u njima i njihovom širenju, gdje 
god, kada god i kako god je moguće. 
Vladajući ekonomsko-politički sistem se u 
principu ne može poboljšati, kao što se ni 
obrazovanje u vladajućem sistemu u principu 
ne može u biti poboljšati. Ali negdje treba 
početi. Pretpostavka toga je kritika sistema, 
koja mora biti istovremeno i subverzivna i 
konstruktivna: ona treba podrivati sistem, ali 
također nuditi alternativne modele. To se, 
doduše, može okarakterizirati kao "reforma" 
postojećeg sistema, ali je važno gledati na to 
i kao na dalekosežno djelovanje protiv tog 
sistema. 


U svakom slučaju, treba imati u vidu da je 
svaki "oslobođeni pojedinac" vrijedan truda, 
jer je svaki pojedinac koji je obrazovan na 
drugačiji način, tj. u jednom drugačijem 
modelu obrazovanja, potencijalni "virus" koji 
može "inficirati" one grupe u čijem formiranju 
bude sudjelovao ili u koje bude ulazio, bilo 
da se radi o obitelji, obrazovnoj i radnoj 
sredini, itd. 

lako vrijedi da je općedruštvena promjena 
preduvjet radikalne, korjenite promjene 
školstva, ipak svaka promjena koja se 
poduzima već danas može biti most prema 
budućnosti, odnosno prema obuhvatnoj 
promjeni društvenog sistema i društvenih 
odnosa. 

Hrvoje Jurić i Jelena Kranjec 

Anarhisti su kroz povijest pridavali veliku važnost obrazovanju, a osim teorijskih, dali su i cijeli niz praktičnih doprinosa 


Anarhisti i škole 



Moje političko stajalište je anarhističko, što 
bi po definiciji jednog od njezinih 
najpoznatijih zagovornika, Petra Kropotkina, 
pisanoj za Enciklopediju Britannicu, značilo 
"ime dano načelu ili teoriji života i 
provedeno u društvu koje je zamišljeno bez 
vlasti - harmonija u takvom društvu nije 
pridobivena pokoravanjem zakonu ili pak 
poslušnošću prema bilo kojem autoritetu 
već slobodnim dogovorima između različitih 
grupa, teritorijalnih i profesionalnih, 
slobodno ustrojenih u cilju proizvodnje i 
potrošnje ali i za zadovoljavanja beskrajnih 
potreba i težnja civiliziranog bića". 

Takva je ideologija obavezan temelj 
anarhističkim stavovima prema školama i 
školovanju pa tako Krimerman i Parry, 
priređivači poznate antologije anarhističkih 
tekstova, primjećuju da se od objavljivanja 
školskog prospekta koji je izdao VVilliam 
Godwin 1783. do knjige Paula Goodmana 
"Compulsory Miseducation" (1964), 
anarhizam stalno isticao revolucionarnim i 
temeljno drugačijim pristupima obrazovanju. I 
doista, nijedan pokret nije u svojoj teoriji i 
aktivnostima dao obrazovnim načelima, 
konceptima, eksperimentima i praksi tako 
značajno mjesto kao anarhizam. Ovakva je 
primjedba široko opravdana, ali kada sam 
prvi puta upitan da pričam o ovoj temi u 
Institutu za obrazovanje, nije bilo ničega u toj 
ogromnoj knjižnici na što bih se mogao 
referirati i uputiti svoje slušatelje na brz 
pregled anarhističkog stajališta o školi i 
školovanju. Ali, kako se obrazovna situacija 


umnogome pogoršala spektar dostupnih 
anarhističkih pogleda i iskustava proširio se i 
zato ću spomenuti nekoliko bitnih knjiga i 
autora u nadi da ćete ih potražiti. 

Prema mom mišljenju najimpresivniji 
anarhistički filozof obrazovanja bio je i 
najraniji: William Godwin (1 756-1 836), 
najviše poznat kao suprug Mary 
VVollstonecraft i otac Mary Shelley. Kada sam 
odrađivao učiteljsku praksu u 60-ima, odlučio 
sam u svojoj disertaciji pisati o njegovim 
obrazovnim idejama i ubrzo shvatio da ga se 
u tada standardnom udžbeniku "Doctrines of 
the Great Educators" (Doktrineznačajnih 
pedagoga) nigdje ne spominje i da je izuzev 
njegove knjige "Enquiry Concerning Political 
Justice" (O političkoj pravdi, 1 793.), sada 
Penguinovog klasika, zastrašujuće teško doći 
do faksimila i fotokopija njegovih tekstova o 
obrazovanju. Na svu sreću, njegov najbolji 
sadašnji biograf, PeterMarshall, napravio je 
dobar izbortakvih tekstova u svojoj knjizi 
izbora iz Godwina. Kritike su ga opisivale 
"hladnim poput leda" ali njegove obrazovne 
ideje otkrivaju njegovu strastvenu predanost 
"na strani djeteta", baš poput Mary 
VVollstonecraft, te sam predložio da bi se 
trebao istražiti međusobni utjecaj ovih 
nevjerojatnih boraca i branitelja dječje 
slobode. 

Godwinov prvi edukacijski pamflet publiciran 
je 1 783.g. pod naslovom "Izvještaj o 
seminaru koji će biti otvoren u ponedjeljak 
četvrtog dana kolovoza, u Epsomu u Surreyu, 
za obrazovanje dvanaest učenika". Ipak, 
Godwin nije uspio uvjeriti dovoljan broj 


roditelja da pošalju svoju djecu i škola nikad 
nije otvorena. U ovom pamfletu Godwin kaže 
da "suvremeno obrazovanje ne samo da kvari 
srca našoj djeci krutim ropstvom na koje ih 
osuđuje, već im podriva i pamet 
nerazumljivim žargonom kojim ih 
preplavljuje, a i time što malo pažnje pridaje 
usklađivanju nastavnih ciljeva s njihovim 
sposobnostima". Pritom dodaje: "Nema na 
svijetu iskrenijeg sažaljenja i tužnijeg prizora 
do djeteta prestravljenog na svaki pogled, 
koje gleda mučnom nesigurnošću na hirove 
pedagoga." 

Nije vjerovao u školovanje kod kuće niti je 
želio velike škole. Da je živio 200 godina 
kasnije bio bi pristaša National Association for 
the Support of the Small Schools(l). 
Zagovarao je prednosti školovanja u 
društvenom okruženju, ne s ciljem da pobudi 
natjecateljski duh, nego zbog važnosti 
socijalizacije u djetinjstvu: " Želio bih vidjeti 
stvaranje veze među đacima iz čistog užitka i 
velikodušnosti. Trebali bi se naučiti voljeti, a 
ne mrziti." 

Godwinova knjiga „Istraživač" (1797.), sadrži, 
kao što s pravom ističe Peter Marshall, "neke 
od najznačajnijih i najnaprednijih misli o 
obrazovanju ikad napisane". 

Na početku knjige Godwin iznosi divnu 
tvrdnju da je "pravi cilj obrazovanja, kao i 
svakog drugog moralnog procesa, stvaranje 
sreće". Potom ističe prava djeteta da ne 
prihvati predrasude o autoritetu svijeta 
odraslih. Mogao bih navoditi njegovu retoriku 
1 8. stoljeća cijelu noć ali ću se zadovoljiti s 
jednim opažanjem: "Djeca su, kaže se. 





12 I Ispod pločnika 


oslobođena briga svijeta. A zar nemaju 
vlastitih briga? Od svih briga, one koje sa 
sobom donose najveću utjehu jesu brige za 
neovisnost. Nema većeg izvora likovanja do 
svijesti da sam od neke važnosti u svijetu. 
Dijete uobičajeno osjeća da je nitko i ništa. 
Roditelji, u svoj svojoj pažnji, trude se pak 
kako bi ih podsjetili na takav gorak namet. 
Kako li se samo dijete uspne do zavidne sreće 
kada osjeti čast da mu se vjeruje i da i ono 
samo odlučuje!" 

Između ova dva čuvena manifesta pojavila se 
1 793. godine Godvvinova najpoznatija knjiga 
"O političkoj pravdi". U ovoj se knjizi snažno 
odvaja od progresivne misli Velike Britanije i 
od prosvjetiteljskih filozofa Rousseaua, 
Helvetiusa, Diderota i Condorceta koji su svi 
iznosili projekte za nacionalne sisteme 
školovanja, podrazumijevajući idealnu državu 
što je po Godwinovu mišljenu - 
kontradiktornost. 

Iznio je tri glavne primjedbe koje ću pokušati 
čim više skratiti: 

*Rane primjedbe, koje proizlaze iz sistema 
nacionalnog obrazovanja, prije svega se 
odnose na javno obrazovanje koje 
podrazumijeva ideju stalnosti... javno 
obrazovanje trudilo se uvijek podržavati 
predrasude... to je obilježje svih javnih 
ustanova; čak i u tako beznačajnoj ustanovi 
kao što je "Sunday School"(2), glavna je 
lekcija praznovjerno obožavanje Anglikanske 
crkve te poklanjanje svakom čovjeku u 
lijepom odjelu... 

* Drugo, koncept nacionalnog obrazovanja 
ne vodi računa o prirodnoj svijesti. Što god 
čovjek čini za sebe dobro je; što god njegovi 
susjedi ili njegova zemlja učine za njega čini 
loše. Na nama je da potaknemo čovjeka da 
djeluje za sebe, a ne da ostane u stanju 
stalnog tutorstva... 

*Treće, nacionalno obrazovanje treba stalno 
kritizirati zbog njegova očita savezništva s 
državnim vlastima. To je savezništvo još 
groznije prirode od starog i mnogo 
osporavanog savezništva Crkve i države. Prije 
no što stavimo tako moćan stroj u ruke tako 
ambicioznog djelatnika, valja dobro razmotriti 
sto činimo. Vlast će ga 
svakako iskoristiti da ojača 
svoju stegu i održi svoje 
institucije. Pogledi onih 
na vlasti koji zagovaraju 
određen sistem obrazovanja 
svakako odgovaraju pogledima koje 
imaju kao politički činioci...(čak) i u 
zemljama gdje sloboda uglavnom 
prevladava postoji osnova za pretpostavku 
da se čine ozbiljne pogreške. Tu 
nacionalni sistem izravno teži održavanju 
tih grešaka, kao i tome da pamet svih ljudi 
oblikuje prema jednom obrascu. 

Neki, koji se dive Godwinovoj misli, 
smatraju sramotnim ovo odbacivanje 
"progresivne" misli i podsjećaju na tešku 
borbu za uvođenje besplatnog, općeg i 
obaveznog obrazovanja za sve pod 
Edukacijskim Aktom iz 1 870., koji je stupio 
na snagu tek u godinama nakon 
predlaganja zbog glupih svađa između 
lobija Anglikanske crkve i nekonformističkih 
frakcija. 

Stoljetna publikacija Nacionalne unije 
nastavnika iznosi tvrdnju da su "za razliku 


od vjerskih i dobrotvornih škola, zajedničke 
škole (3) djelovale kao privatna poduzeća 
ljudi koji su često bili jedva pismeni", i 
objašnjava široko rasprostranjeno 
neprijateljstvo radničke klase prema školskim 
odborima (19.stoljeća) opaskom da "roditelji 
nisu uvijek znali cijeniti prednosti višesatne 
dnevne nastave zbog gubitka dodatnih 
prihoda" (koje bi im donosila njihova djeca). 
Pa ipak, povjesničari su u novije vrijeme ovaj 
otpor državnom obrazovanju pokazali u 
sasvim drugačijem svijetlu. 

Stephen Humphries utvrdio je da su do 
šezdesetih godina 19. stoljeća privatne 
škole(4) za djecu iz radničke klase (za razliku 
od onoga što se danas u V. Britaniji smatra 
"privatnim" školama) pružale drugačije 
obrazovanje nego dobrotvorne ili vjerske, 
"nacionalne" ili "britanske" škole, a njih je 
pohađala otprilike trećina djece radničke 
klase koja su pohađala uopće školu, te 
sugerira: 

"Taj ogroman zahtjev za privatnim nasuprot 
javnom obrazovanju možda najbolje ilustrira 
činjenica da su roditelji radnici u više većih 
gradova na uvođenje propisa o obaveznom 
pohađanju nastave odgovorili neslanjem 
djece u državne škole, čemu su se vladini 
prosvjetni inspektori nadali, nego 
produžavanjem školovanja djece u privatnim 
školama. 

Roditelji su davali prednost tim školama iz 
nekoliko razloga: bile su male i bliže njihovim 
kućama, pa shodno tome i više okrenute 
učenicima i prikladnije nego većina javnih 
škola; bile su neusiljene i tolerirale su 
neredovito pohađanje nastave i kašnjenje; 
nisu vodile knjige izostanka; nisu bile 
podijeljene po spolu i dobi djece; provodile 
su individualne, a ne autoritarne nastavne 
metode; što je najvažnije, škole su pripadale i 
bile u nadležnosti lokalne zajednice za razliku 
od onih kontroliranih stranim autoritetom." 
Smatram ovo opažanje vrlo značajnim, a i 
potvrđeno je mnoštvom suvremenih 
statističkih dokaza iznesenih u knjizi Philipa 
Gardnera "The Lost Elementary Schools of 
Victorian England". Autor 


zaključuje da su škole radničke klase, 
uspostavljene od strane radničke klase u 
njihovom vlastitom susjedstvu, postizale baš 
ono što su korisnici željeli: brzo su 
osposobljavale djecu za osnovne vještine kao 
sto su čitanje, pisanje i matematika, dok se 
nije gubilo vrijeme na vjeronauk i moralni 
odgoj. One su nudile istinski alternativni 
obrazovni pristup za razliku od onoga koji su 
propisivali pedagoški stručnjaci." 

Prema mišljenju povjesničara Paula 
Thompsona, cijena ukidanja tih škola 
nametanjem nacionalnog obrazovnog 
sistema jest "zatajivanje želje za 
obrazovanjem i sposobnosti samostalnog 
(nezavisnog) učenja kod velikog broja djece 
radničke klase, čemu suvremeno progresivno 
obrazovanje opet teži." 

Svakako je ironično što je stogodišnjica 
državnog obrazovanja u Britaniji bila 
popraćena refrenom marksističkih sociologa 
koji su objašnjavali da bi funkcija sistema 
javnog obrazovanja trebala biti "Learn to 
Labor" (uči raditi): sjuriti djecu radničkih 
porodica u tipičan radnički posao jer su 
tradicionalni poslovi nestali. Sumnjam da 
kolegiji o povijesti obrazovanja za učitelje 
uključuju i recentne podatke koji podupiru 
Godwinova upozorenja. 

Ali, moram spomenuti i kasnije anarhističke 
poglede na obrazovanje. 

Povjesničari anarhističke ideje pokušavaju, 
ispravno ili ne, razraditi tu ideju proučavajući 
učenja Velikih Mislioca, kronološki Williama 
Godwina, Pierre-Josepha Proudhona, Mihaila 
Bakunina i Petra Kropotkina. Oni temeljitiji tu 
uključuju i njemačkog odvjetnika "svjesnog 
egoizma" Maxa Stirnera (učitelja po 
profesiji), obrazovne ideje Lava Nikolajevića 
Tolstoja i njegova zapažanja u školi koju je 
pokrenuo u Yasnayoj Polyani, te španjolskog 
učitelja i osnivača pokreta "Moderna škola", 
Francisca Ferrera. 

Zaprepašćujuće je kako je anarhistički pristup 
svoje mislioce naveo na promišljanje 
obrazovnih pristupa i doveo do ideja koje su 
anticipirale progresivnoj misli nadolazećeg 
stoljeća. Naprimjer, Bakunjin je u fusnoti za 
polemiku o nekoj drugoj temi predvidio školu 
kao doživotni obrazovni resurs: "One više 
neće biti škole, već narodne akademije u 
kojima će biti nepoznat pojam kako učenika 
tako i gospodara, u njih će ljudi slobodno 
dolaziti da, ako im to treba, dobiju besplatne 
instrukcije; sami učenici, s bogatim osobnim 
iskustvom, moći će u mnogočemu podučiti 
svoje učitelje koji će im zauzvrat 
prenijeti znanje koje sami 
imaju, a koje 
učenicima nedostaje. 

Bit će to uzajamno 
učenje, čin 

intelektualnog bratstva." 
On je to napisao 1 870. godine i ako vam se 
ova argumentacija čini poznatom to je zato 
jer su identične aspiracije, stoljeće kasnije, 
iznijeli ljudi kao sto je Ivan llich, Paul 
Goodman, Micheal Young i Harry Ree koji je 
publici sačinjenoj od mladih učitelja poručio: 
"Smatram da ćemo za našeg života vidjeti 
kraj škola kakve poznajemo. Umjesto njih 
postojat će centri u lokalnim zajednicama s 
vratima otvorenim dvanaest sati dnevno, 
sedam dana u tjednu u kojima će na 

raspolaganju biti knjižnica, radionice, sportske 
dvorane, samoposlužni restorani i birtije. Za 
stotinu godina zakoni o obaveznom 
pohađanju nastave možda će doživjeti istu 
sudbinu kao i zakoni o obaveznom pohađanju 
crkve." 

Sumnjam, doduše, da je većini ljudi 
anarhistička obrazovna praksa zanimljivija od 
teorije. Većini nas, najutjecajnija i najstarija 
"progresivna" škola u Britaniji je škola 
Summerhill sa svojim osnivačem 
Alexanderom Sutherlandom Neillom. Neill je 
sam bio sumnjičav pri prihvaćanju 
anarhističkog pokreta, mada prijateljski 
nastrojen i odličan domaćin prema 
anarhistima ponaosob. 

Još nekoliko vrlo bitnih knjiga koje se bave i 
teorijom i, još važnije, praksom službenog i 
alternativnog obrazovnog sistema. Prva je ona 
Michaela Smitha "The Libertarians and Edu- 
cation". On nas podsjeća da kad je 
publicirana prva Neillova knjiga "A 
Dominie's Log" 1915., jedan se kritičar 
sablaznio nad činjenicom da je autor, 
izgleda, totalno neupućen u tradiciju 
progresivnog obrazovanja, te mu predložio, 
kao što to običavaju učitelji učitelja, a što 
radim i ja, izbor iz literature. Sastojala se od 
imena kao što su Rousseau, Pestalozzi, 
Froebel, Montessori i Dewey. Micheal Smith 
predlaže da bi puno prikladnija literatura za 
učitelja Neillovog kalibra bila Godwin, 
Proudhon, Tolstoy, Robin i Ferrer. Ovo je 
interesantno, prvo, jer većina učitelja, tada 
kao i danas, uopće nije čula za ove 
alternativne gurue te one za koje su čuli ne bi 
uopće doveli u obrazovni kontekst, a drugo, 
jer je Smith jedan od rijetkih koji oštro 
razdvaja liberalne/progresivne edukatore od 
slobodarskih/anarhističkih. 

Pregršt ljudi koji su pokušavali provesti svoje 
ideje "slobodnog" obrazovanja u praksu bili 
su uvijek napadani i od strane sistema 
institucionalnog obrazovanja na patronski, 
gotovo zaigran način i od strane popularnih 
tiskovina (s fotografijama željnima situacija s 
djecom koja puše, plešu gola po rosi ili 
zakucavaju čavle u koncertni klavir), te su iz 
tih razloga počeli kompromitirati svoje ideje i 
smanjivati razlike prema mainstream sistemu. 
Neill nije mogao podnijeti nadmeni i 
manipulativan stav progresivaca. Tridesetih je 
godina poslao pismo Dori Russel koja je 
vodila školu Beacon Hill, da su njih dvoje 
"jedini edukatori". Ili kao što je rekao Homer 
Lane, jedan od njegovih savjetnika: "Daj 
djeci slobodu - glasi geslo na kojem ustraju 
novi pedagozi, međutim tada ubrzo počnu 
smišljati "sistem" koji, iako utemeljen na 
najzdravijim principima, ograničava tu 
slobodu i proturječi načelu." Lane je ponovio 
mišljenje VVilliama Godvvina iznijeto u djelu 
"Istraživač", tj. stav da je Rousseau, mada mu 
svijet zahvaljuje na "izuzetnoj snazi njegovih 
djela i veličini njegovih spekulacija", upao u 
uobičajenu klopku manipuliranja djetetom. 
"Čitav je njegov sistem obrazovanja niz 
trikova; lutkarska predstava u kojoj gospodar 
drži konce, a učenik nikad ne posumnja kako 
se lutke pokreću." 

Smithovo istraživanje anarhističkih pristupa 
obrazovanju razlikuje slobodarski stav i 
slobodarski pokret. On također sa mnom dijeli 
divljenje Godvvinu i prije nego što se bacimo 


na koncept Integralnog obrazovanja 
razvijenog od strane francuskih anarhista, 
Smith piše o svojoj posjeti Harmonyju, 
utopijskoj zajednici koju je predvidio Charles 
Fourierčije su obrazovne ideje, naravno, bile 
usmjerene ka društvenoj harmoniji i 
minimalizaciji provođenja autoriteta. Ono što 
me privlači kod Fouriera njegov je prijedlog 
da bi se u prvim godinama školovanja, 
obrazovanje trebalo temeljiti na kuhanju i 
slušanju opere, jer su to aktivnosti koje 
razvijaju ljudska umijeća i vještine, a nisu 
temeljena na učenju iz knjiga. A i zabavne 
su! U narednim godinama samovoljni i 
razuzdani ispadi djece trebali bi se kanalizirati 
u društveno koristan rad. Fourier je predvidio 
dvije glavne i nezavisne dječje zajednice: 
Male horde i Male bande. Male horde 
iskazivale bi dječji ukus za prljavštinu i 
avanturu. One bi čistile Harmony, popravljale 
ceste, ubijale otrovne zmije, hranile životinje 
itd. Njihovi neophodni poslovi sami po sebi 
su ropski, ali baš zato što su od svijeta odraslih 
smatrani neugodnim i prljavim. Male horde 
bile bi vrlo poštovane. Imale bi posebne 
oprave i značke, jahale bi na konjima i na 
posao bi išle uz pratnju glazbe... Male bande 
bi se više bavile kulturnim stvarima, gajili bi 
dobre manire i lijepo oblačenje, njegovali bi 
bolesne i brinuli se za biljke i povrće." 

Kako kaže Micheal Smith, mada to sve zvuči 
presočno, psihologija koja leži u pozadini nije 
nimalo blesava. Djetetu se daje odgovorna 
društvena uloga. Takvom su retorikom 
nastavili i Proudhon i Bakunin. Proudhon je 
bio obrtničko, seljačko dijete, što se 
reflektiralo u njegovim političkim i 
obrazovnim idejama: 

*Proudhon je oduvijek bio svjestan činjenice 
da su djeca o kojoj je govorio bila djeca 
radnika. Ona su i sama trebala izrasti u 
radnike. On u tome nije vidio ništa pogrešno. 
Smatrao je da rad čovjeku pruža mogućnosti 
da bude ponosan, da njegovom životu daje 
značaj, vrijednost i dostojanstvo. Zato je i 
smatrao ispravnim da škola mlade priprema 
za svijet rada. Obrazovanje odvojeno od 
svijeta rada, odnosno sasvim knjiško ili 


klasično gimnazijsko po koncepciji, 
bezvrijedno je za običnu djecu iz radničkih 
porodica. Dakako, obrazovanje koje bi išlo 
odveć u suprotnom smjeru, tj. koje bi djecu 
pripremalo da budu stočna hrana za tvornice, 
bilo je za Proudhona jednako neprihvatljivo. 
Mislio je da je potrebno obrazovanje koje će 
djetetu donijeti radno mjesto, ali mu i 
osigurati određen stupanj nezavisnosti na 
tržištu rada. To bi se moglo postići tako što bi 
se čovjek naučio ne samo osnovama 
određenog zanata, već i nizu vještina koje bi 
kasnije mogao valorizirati, čime ne bi bio 
posve prepušten industrijskom sistemu koji 
traži specijalizaciju radnika, a onda ih 
odbacuje kada specijalizacija prestane biti od 
interesa za tvrtku. Tako je Proudhon došao do 
ideje o "politehničkom" obrazovanju. 
Naslućujete, ispravno, da se Proudhon 
isključivo zanimao za obrazovanje dječaka, 
što nije bio slučaj kod nekih njegovih 
nasljednika. Kropotkin se zalagao za 
objedinjavanje umnog i manualnog rada, 
Ferrer je na obrazovanje gledao kao na 
emancipaciju za razliku od obrazovanja koje 
je bilo samo za zapošljavanje u industriji ili za 
vlast, a na koje je gledao kao obrazovanje 
koje služi pokornosti. Tu dolazimo do 
"integralnog obrazovanja" koje je najbolje 
praktično promatrati kroz iskustvo francuskog 
anarhista Paula Robina i škole kojom je 
upravljao od 1 880. do 1 894. godine u 
Cempiusu. Školovanje je bilo zasnovano na 
vježbama u radionicama i napuštanju 
učionica u korist onoga što bi danas nazvali 
resursnim centrom ("resource center"). 
Kuhanje, šivanje, obrada drveta i metala 
učila su oba spola i "djeca Cempiusa, i 
djevojčice i djecaci, bili su među prvom 
djecom u Francuskoj koja su u sklopu 
školovanja vozila bicikl." 

Zajedničko obrazovanje, jednakost spolova i 
ateistički pristup uništili su Robinovu školu. 
Drugi proslavljeni francuski anarhist, 
Sebastien Faure, vodio je školu zvanu 
"Košnica" ("La Ruche"). Foure je izvukao 
veoma važnu poruku iz Robinove propasti: 
treba ostati posve izvan državnog sistema i 

tako si osigurati potpunu neovisnost. Smith 
nas tada provodi kroz iskustva Tolstoya i 
Ferrera(5) i zaključuje povezujući različite 
tradicije slobodarske pedagogije prošlosti s 
naširoko čitanim autorima 1960-ih i 1970-ih 
koje zajedno nazivamo "de-schoolers", a svi 
su, u to vrijeme, tiskani u široko dostupnim, 
jeftinim izdanjima Penguin Education: John 
Holt, Paul Goodman, George Dennison, 

Paulo Freire i Ivan llich. 

"Glad za znanjem" - u ovoj intenzivno 
antiedukacijskoj klimi suvremenog 
obrazovanja nam je podsjetnik da su 
postojala, i još uvijek postoje, mjesta i 
vremena gdje se školovanje još uvijek poštuje 
samo zbog sebe. U ovim turobnim vremenima 
obrazovne reakcije moramo se truditi istražiti 
nepoznata područja obrazovanja i podsjetiti 
se da je eksperiment kisik učenja. Ono umire 
bez njega. Ovo je razlog zašto nam je 
anarhistička literatura o školama toliko bitna. 


Colin Ward 


Bilješke: 

(1) NASS-organizacija osnovana 1978. 
godine u Velikoj Britaniji koja savjetuje i 
podupire male škole pred zatvaranjem, lobira 
za male škole, humanizam u školovanju i 
promovira vrijednosti malih škola i određenih 
obrazovnih metoda. 

(2) "Sunday School"- naziv za različite tipove 
religijskog obrazovanja koji se odvijaju 
nedjeljom, a nisu nužno religijski 
determinirani. 

(3) bilo koje ostale vrste: spolno određene i 
neodređene, "obične"... 

(4) Obrazovna terminologija u Velikoj 
Britaniji i SAD-u zbunjuje. U SAD-u 
"javne škole" (public schools) osnovne su i 
srednje škole koje se financiraju iz javnih 
fondova.. U Velikoj Britaniji, kada se govori o 
"privatnim školama " (private schools) i 
"javnim školama" (public schools) misli se na 
škole za mlade i starije uzraste, škole koje 
financiraju oni koji u njih šalju svoju 
povlaštenu djecu; za škole koje se nazivaju 
"državnim" (state schools) nadležne su 
zapravo lokalne vlasti. 

(5) S težnjom da pruža svjetovno i 
racionalističko obrazovanje, Ferrer je svoju 
prvu školu otvorio u Barceloni 1901. godine. 

U nekoliko je zemalja dobio imitatore, a 
izazvao je i neprijateljstvo Crkve. Godine 
1909. kada je španjolska vlada objavila 
regrutaciju u Kataloniji za rat koji je u to 
vrijeme vodila sa svojim trupama u Maroku, 
Ferrera su, iako nije bio prisutan u Barceloni, 
optužili za poticanje uličnih borbi prilikom 
kojih je ubijeno 200 prosvjednika. lako je 
Ferrer pogubljen, borba za svjetovno 
obrazovanje koje je pokrenuo, nije 
obustavljena. Nakon izbijanja revolucije 

19.7.1936. godine barem 60 000 djece u 
Kataloniji pohađalo je Ferrerove škole. 

Popis literature o anarhizmu i slobodarskom 
obrazovanju, a koju možete pročitati/posuditi 
u slobodarskoj knjižnici i čitaonici Roko i 
Cicibela u Zagebu (neke od knjiga je 
moguće pronaći i u drugim knjižnicama): 

A.S. Neill: "Škola Summerhill - Novi pogled 


na djetinjstvo", Sara 93, Zagreb 1 993. 

"Samerhil - za i protiv", ur. Ivan Ćolović, 
Prosveta, Beograd 1982. 

A.S. Nil: "Slobodna deca Samerhila", BIGZ, 
Beograd 1979. 

Ivan llič: "Dole škole", BIGZ, Beograd 1980. 

Colin Ward: "The child in the city", Bedford 
Square Press, London 1990. 

Colin VVard: "Slobodari i obrazovanje" u 
"Anarhizam", TKB Šahinpašić, Sarajevo 

2007. 

"Talking Schools-ten lectures by Colin VVard", 
ur. Jayne Clementson, Freedom Press, Lon¬ 
don 1995. 

Colin VVard: "Schools no longer" u "Anarchy 
in action", Freedom Press, London 1996. 

Moše Jorgensen: "Škola koju su osnovali 
učenici", BIGZ, Beograd 1977. 

Pol Langran: "Uvod u permanentno 
obrazovanje", BIGZ, Beograd 1976. 

Emma Goldman: "Francisco Ferrer i moderna 
škola" u "Anarhizam i drugi ogledi", DAF, 
Zagreb 2001. 

"Education", u "The Anarchist writings of 
VVilliam Godwin", ur. Peter Marshall, Free¬ 
dom Press, London 1986. 

Clifford Harper: "Francisco Ferrer i slobodne 
škole" u "Anarhija: grafički vodič", Što čitaš?, 
Zagreb 2008. 

Clifford Harper: "Moderna škola Stelton" u 
"Anarhija: grafički vodič", Što čitaš?, Zagreb 

2008. 

Pol Mekdona: Protiv obrazovanja-za ukidanje 
škole, Zluradi Paradi, Beograd 2006. 

Jan D. Matthevvs: Towards the destruction of 
schooling, Quiver distro/KKA, Santa Cruz 
2004. 

Michael Bakunin: "Integral Education" u The 
Anarchist Encyclopedia, Folio 2, 1986. 

The Raven 10, ožujak 1990. 3/2 
Fifth Estate, jesen 2004. 39/3 

Abolishing the borders from bellow, prosinac 
2006., br.27 


Objavljen je četvrti broj časopisa Voices of Resistance from Occupied London 

Glasovi otpora iz okupiranog Londona 


Tijekom veljače objavljen je četvrti broj 
besplatnog časopisa Voices of Resistance 
from Occupied London. 

Ono što je specifično za časopis je da je 
besplatan, bilo da ga nabavite u fizičkom 
(tiskanom) obliku, pročitate na internetu ili 
skinete na svoje računalo u pdf formatu. U 
svakom slučaju je besplatan, a autori vas 
ohrabruju da ga umnožavate i dalje 
distribuirate. 

Kao i u prva tri broja, riječ je o originalno 
ilustriranom i opremljenom teorijskom 
časopisu, koji sebe opisuje kao "povremeni 
anarhistički teorijski i akcijski časopis iz 
glavnog grada kapitala" (što na engleskom 
zapravo bolje zvuči - Occasional Anarchist 
Journal ofTheory and Action from the Capital 
of Capital). Dakle, riječ je o anarhističkom 
povremeniku, koji za sada izlazi polugodišnje. 


no ritam izlaženja nije čvrsto utvrđen. 
Prvotno je trebao biti objavljen u prosincu 
2008., međutim događaji u Grčkoj su 
odgodili objavljivanje broja i utjecali na 
sadržaj, koji osim pobune u 
Grčkoj tematizira i druge socijalne 
sukobe. Od pitanja skvotiranja, 
grada u kasnom kapitalizmu pa 
sve do možda najvažnijeg dijela 
časopisa koji nas podjeća na 
solidarnost s onima koje je sustav 
tijekom pobune zatočio pa je 
uredništvo pozvalo sve da uplate i 
pošalju donacije koje će biti 
iskorištene za troškove koje 
zatvorenici imaju. Pokret koji 
zaboaravlja svoje zatvorenike, 
prestaje biti pokret, riječi su 
kojima završava ovaj broj. 


Četvrti broj, kao i prijašnje brojeve časopisa, 
možete čitati, skinuti ili naručiti na vveb 
stranici http://www.occupiedlondon.org 






Off the map, Letters series, Crimethlnc, SAD, 2003. 

Romantična subkulturna priča 



Kao što je često kod Crimethlnc izdanja i 
ova je knjiga zapravo nastala kao fanzin koji 
je s vremenom prerastao svoje okvire i 
nakon nekoliko stotina kopiranih i 
nadopunjavanih verzija, doživio reizdanje u 
obliku lijepo složene knjige. 

Naravno, estetski je iste sekunde 
prepoznatljiva kao nešto proizašlo iz 
Crimethlnc radionice, tj. lako se primijete svi 
uobičajeni klišeji koji prate njihovo 
izdavaštvo: određeni motivi, grafike i kolaži, 
koji su već sto puta viđeni, ali još uvijek 
nekako simpatični. 

Ovdje bi otprilike na neki način mogao biti i 
kraj recenzije jer svi koji su upoznati sa 
Crimethlnc uradcima znaju što mogu 
očekivati i iskreno rečeno, neće se prevariti. 
Ljubav, revolucija, romantika, sanjarenje, 
riječi koje se već od prve stranice koriste 
prilično često i stvaraju taj neki njihov tipični 
pogled na svijet zbog kojeg ih jednostavno ili 
simpatiziraš ili prezireš, a kao treću opciju 
može se eventualno uzeti i benigna razbibriga 
koja ponekad ipak potiče i na neka važnija 
pitanja i promišljanja, ukoliko postoji volja da 
se pređe preko uobičajenih predrasuda 


vezanih uz Crimethlnc. 

Radnja ovog romana govori o 
dvije djevojke koje kupuju 
jednosmjernu avionsku kartu za 
Europu s namjerom da se 
jednostavno otisnu u avanturu i 
pokušaju nesputano živjeti bez 
razmišljanja o novcu, vremenu i 
pritiscima društva, pod svojim 
uvjetima i onako kako one žele. 

Svojim zapisima opisuju put 
Europom stopirajući, tražeći 
skvotove u kojima mogu 
prenoćiti, istomišljenike s kojima 
mogu dijeliti iskustva i naravno 
svoja razmišljanja o takvom načinu života, 
društvu, prilikama u Americi i Europi, 
prijateljstvu i ljubavi. 

Naravno, kroz cijelu se knjigu izmjenjuje 
zanimljiva galerija likova od kojih svaki unosi 
neku zanimljivu komponentu, to su od 
naizgled običnih ljudi koji im nude prijevoz i 
pričaju o svojim mukama tipičnim za nekog 
tko živi u ovom društvu i postaje svjestan da 
ga ono polako melje, do ljudi koji su uspjeli u 
svojim sredinama stvoriti neke svoje slobodne 
svjetove i vode svakodnevnu borbu protiv 


apsurda "normalnosti" da bi očuvali svoju 
viziju slobode. 

Zanimljiva su njihova promišljanja i vizije 
slobode kao i ovog trenutnog društva koje ih 
tjera da se konformiraju, kao što su zanimljivi 
i momenti razočaranja u neke naizgled 
slobodne sredine koje zapravo još uvijek 
pokazuju da je potrebno mnogo rada kako bi 
se nadvladali usađeni nam modeli 
ponašanja. 

Nakon svega ostaje zaključak da je ovo još 
jedno tipično, lako čitljivo, te isto tako i lako 
zaboravljivo Crimethlnc izdanje. 


Ethan Clark, Shelley Lynn Jackson: The Chainbreaker bike book - A rough guide to bicyc/e maintenance, Microcosm publishing, SAD 2008 

Filozofija na dva kotača 


Prilično je jasno iz samog naslova da se ova 
knjiga bavi tematikom popravka i održavanja 
bicikala, no ona je mnogo više od pukog 
priručnika tipa "sam svoj majstor" ili pak 
tehničkog štiva razumljivog samo onima koji 
su već ionako dobro upućeni u dotičnu 
tematiku. 

Posebnost je ove knjige ta topla ljudska 
komponenta koja nam uz glavnu tematiku 
mnogo govori i o autorima i njihovom 
entuzijazmu i ljubavi prema biciklima. 

Ethan i Shelley su iskusni veterani radionica 
koji su prošli kroz mnogo specijaliziranih 
"shopova", ali ono što ih je najviše obilježilo i 
utjecalo na njih jest rad u volonterski 
organiziranoj radionici, prostoru za recikliranje 
bicikala gdje im je glavni zadatak bio 
osposobljavanje bicikala za sve one koji si ih 
ne mogu priuštiti, a često im je baš bicikl 
jedini način transporta... 

Inspirirani biciklom kao nečim što im je 
promijenilo poglede na život, nečim što im je 
donijelo nezavisnost i mobilnost, te na taj 
način otvorilo razne opcije i perspektive, 
odlučili su svoje znanje prenijeti na jedan 
razumljiv i jednostavan način. 

Kao što i kažu u samom predgovoru ova je 
knjiga poprilično "stara škola", u smislu da se 
većina tehničkih dijelova u knjizi odnosi na 
sad već polako zastarjele modele bicikala, ali 
upravo tu leži velika vrijednost, pogotovo 
danas u dobu proizvodnje robe koja nije 


napravljena da se obnavlja i traje nego 
odbacuje i zamjenjuje novim. Tokom cijele 
knjige protežu se razmišljanja autora o 
potrošačkom društvu i nužnosti usvajanja 
raznih znanja kako bismo mogli preuzeti 
odgovornost za svoje živote, a ne plaćati 
raznim specijalistima i profesionalcima da 
rade sve umjesto nas. 

O samoj praktičnosti ove knjige govori 
činjenica da je sav tekst pomaknut udesno da 
bi se knjiga mogla lakše staviti u spiralni uvez 
i tako olakšati njezino listanje tijekom rada na 
biciklu. 

Nakon nekih osnova i praktičnih savjeta oko 
odabira i kupovine idealnog bicikla te 
nalaženja dobre radnje gdje možete povjeriti 
bicikl u slučaju kvara kojeg ova knjiga ne 
može riješiti, slijedi pregled osnovnog alata 
potrebnog za sve radove opisane u knjizi. 
Slijedi potpuni pregled svih dijelova bicikla i 
raznih mogućih kvarova, te naravno načina 
njihovog popravka, a sve je upotpunjeno 
odličnim rukom crtanim ilustracijama koje su 
jednostavne, ali dovoljno jasne za svakog pa i 
najvećeg laika. 

Tu se još nalaze razne teme, od sigurnosti na 
cesti do različitih praktičnih savjeta, popisa 
community projekata u Americi koji se bave 
biciklima, a time zapravo i završava priručnik. 
Nastavak knjige sadrži reprintove istoimenog 
Chainbreaker fanzina koji je izlazio od 2001 - 
2005. godine. Fanzini su priča za sebe, 
naravno također se bave biciklima, ali kroz 



promišljanje cjelokupnog društva, životnih 
stilova, subkultura, roda, klase, urbanog 
planiranja... stvarno pregršttema 
nadopunjenih odličnim grafikama i slikama, 
a posebno je zanimljiv intervju sa farmerom 
Johnom, urbanim farmerom koji za isporuku 
svojih proizvoda kupcima koristi samo bicikl. 
Knjiga koja nikako nije napisana da skuplja 
prašinu na polici, nego kao alat koji će se, 
pretpostavljam, vrlo često uzimati u ruke. 

Anarhistički osvrt na nedavni napad na britansku vojsku u Sjevernoj Irskoj 

IRA je gora prijetnja od krize 


Oružani i nasumični napad na 
vojarnu Massereene britanske 
vojske u Antrimu je uzaludan i 
kontraproduktivan te služi samo 
jačanju statusa quo, kažu u 
irskoj anarhističkoj organizaciji 
Workers Solidarity Movement. 

Napade smatraju novim 
stvaranjem umjetnih podjela 
kojima se odvraća pažnja od 
stvarnih problema vezanih uz 
svakodnevno preživljavanje, 
odnosno, upravo u vrijeme 
svjetske ekonomske krize i 
društvenog sukoba usmjerenog 
protiv kapitalizma, ovakvi napadi 
samo služe vladajućima da 
pojačaju represiju, a na 
društvenoj razini uzrokuju još 
veće otuđenje i šire beznadnost. 
U napadu su ubijena dva vojnika 


koji nisu bili na dužnosti, Mark 
Quinsey, 23 i PatrickAzimkar, 21, 
te ozljeđeno četvero civila 
uključujući dva dostavljača pizze. 
Uopće sama činjenica da su 
napadači koristili ljude 
(dostavljače pizze) kao mamac u 
napadu je odvratna i još jednom 
ističe neuspjehe republikanskog 
militarizma. Treba se prisjetiti da 
je u prošlosti to također bila 
praksa neslužbene IRA-e (Provi- 
sional IRA) i drugih oružanih 
republikanskih grupa, klao što je 
to bio slučaj kod masakra u 
Teebanu 1 992. godine kada je 
ubijeno osam protestantskih 
građevinskih radnika. 

Upravo zbog autoritarnosti 
ovakvih oružanih grupa i širenju 
izmišljenih sukoba među 
najsiromašnijim slojevima 


društva, Workers Solidarity Move¬ 
ment smatra da su ovakve 
skupine veća prijetnja stvaranju 
konkretne alternative od trenute 
krize. 


Više informacija o socijalnom 
sukobu u Irskoj i protivljenju 
autoritarnim skupinama i 
strategijama potražite na 
http://www.wsm.ie 




Ispod pločnika možete pronaći u: 

ZAGREB :: književni klub Booksa, Martićeva 14d // knjižara Jesenski i Turk, 
Preradovićeva 5 // knjižara Meandar, Kaptol centar // knjižara Planetopija, 
Ilica 72 // Superknjižara, Rooseveltov trg 4 // net kulturni klub Mama, 
Preradovićeva 18, Roko i Cicibela, Frankopanska 1 // ČAKOVEC :: knjižara 
VBZ, Kralja Tomislava 3 // KARLOVAC :: Domaći, Struga 1 // PULA :: 
infoshop Mica-Maca, Gajeva 3 // RIJEKA :: infoshop Škatula, Delta 5 // 
SPLIT :: infoshop Dislexia, Klub Kocka, Savska bb // ZADAR :: Smart shop, 
Stomorica 2 // Z.V.U.K., Rikarda Jeretova Katalinića 5 // ...i raznim javnim 
događanjima... Ukoliko ste u mogućnosti distribuirati Ispod pločnika, javite se 
i poslati ćemo vam željeni broj primjeraka... 


Grupe i projekti 

U svakom broju ćemo objavljivati listu kontakata 
grupa i projekata koji su aktivni. Priključite se ili nam 
javite vaš kontakt. 

Anarhistički sajam knjiga u Zagrebu 

http://www.ask-zagreb.org 

Anarhofeministička akcija - Anfema 

http://www.anfema.tk 

Izdavačka kuća DataArt 

http://www.dataart.hr 

Hrana, a ne oružje! 

http://www.hranaaneoruzje.net 

Infoshop Dislexia 

Klub Kocka, prvi ulaz desno, Savska bb, Split 
e-mail: infoshop_dislexia@net.hr 

Infoshop Tabula Rasa 

Kralja Tomislava 31, Čakovec 
http://www.kmck.org 

Infoshop Mica-Maca 

Društveni centar Karlo Roje, Gajeva 3, Pula 
www.geocities.com/aktivizam/Mica-Maca 

Slobodarska knjižnica i čitaonica Roko i Cicibela 

Frankopanksa 1 (u dvorištu), Zagreb 

Mreža anarhosindikalista/kinja - MASA 

http://www.masa-hr.org 

Infoshop Škatula 

Delta 5 (bivša zgrada lvex-a), Rijeka 
http://skatula.anarhija.org 

Sabotaža pokvarenog sistema 

http://www.sabotazapokvarenogsistema.tk 

Izdavačka kuća Što čitaš? 

http://www.stocitas.org 


Početna naklada Ispod pločnika je 1000 kopija. Stvarna 
naklada je vjerojatno i veća, ali nemamo uvid u ukupan 
broj kopija koje nastanu nakon početne naklade. 




